Ευρυτανικός Παλμός. Εβδομαδιαία εφημερίδα Ευρυτανίας. Καρπενήσι. Ειδήσεις Ρεπορτάζ.: 6/3/2011 - 13/3/2011\nΒΕΛΟΥΧΙ – ΚΡΕΝΤΗ 5-0 - Πεντάσφαιρο και … πρώτο ΜΥΡΙΚΗ – ΑΓΙΟΣ ΠΡΟΚΟΠΙΟΣ 2-2 - Χρυσή ισοπαλία για την ομάδα του Αναστασόπουλου\nΕύκολο απόγευμα πέρασε το Βελούχι, επικρατώντας της Κρέντης με 5-0. Οι πρωτοπόροι του βαθμολογικού πίνακα χωρίς να πιάσουν μεγάλη απόδοση, πέτυχαν μια σχετικά άνετη νίκη, επί της ομάδας του Χρήστου Καλαμπάκα, που δεν μπόρεσε σε κανένα σημείο του αγώνα να φέρει αντίσταση.\nΜετά από αυτό το παιχνίδι, οι γηπεδούχοι εξασφάλισαν την πρωτιά στην κανονική διάρκεια του τοπικού μας πρωταθλήματος οι φιλοξενούμενοι, όπως όλα δείχνουν μετά την ήττα τους αυτή από το Βελούχι, δύσκολα θα ξεκολλήσουν από την προτελευταία θέση του βαθμολογικού πίνακα.\nΤο παιχνίδι ήταν ένας μονόλογος για τους γηπεδούχους που ήταν κυρίαρχοι στο μεγαλύτερο διάστημα και κυρίως στην επανάληψη, όπου πέτυχαν και τα 4 από τα 5 γκολ της αναμέτρησης.\nΓΚΟΛ ΚΑΙ ΦΑΣΕΙΣ 13΄ Ο Κουτσουπιάς πάσαρε ωραία στον Τσιλίκα αυτός σούταρε από κοντά απέκρουσε ο τερματοφύλακας και στην επαναφορά ο Γενιτσαρόπουλος Α επιχείρησε γυριστό σουτ στέλνοντας την μπάλα άουτ πάνω από το οριζόντιο δοκάρι\nΣΥΝΘΕΣΕΙΣ Βελούχι: Ρεσίτης, Νικολάου, Συγκελόπουλος, Γενιτσαρόπουλος Κ, Πασσάς, Ντουφεκιάς, Μπόνιας (Γαλανός), Τσιλίκας (Φλωράκης), Κουτσουπιάς, Πάτρου, Γενιτσαρόπουλος Α (Μαυρογόνατος)\nΣΕ ΛΙΓΟ ΡΕΠΟΡΤΑΖ ΑΠΟ ΤΟΝ ΑΓΩΝΑ ΜΥΡΙΚΗ – ΑΓ. ΠΡΟΚΟΠΙΟΣ 2-2\nΓΙΑ ΤΗΝ ΑΠΟΚΑΤΑΣΤΑΣΗ ΤΗΣ ΑΛΗΘΕΙΑΣ ΓΙΑ ΤΟΝ ΠΝΙΓΜΕΝΟ ΙΣΤΟΡΙΚΟ ΝΑΟ ΤΗΣ ΠΑΝΑΓΙΑΣ ΤΗΣ ΕΠΙΣΚΟΠΗΣ\nΤου π. Ευαγγέλου Φεγγούλη Πρωτοπρεσβυτέρου - Θεολόγου\nΣτις φωτογραφίες ο π. Ευάγγελος Φεγγούλης με τον Χρήστο Ευθυμίου και άλλα μέλη Συλλόγου ΤΗΘΥΣ στις 2 Μάη 2008, πάνω στην Γέφυρα Επισκοπής.\nΈτσι ξεκίνησε η ενημέρωση των δυτών και όχι από τον «ΞΕΡΞΗ» της περιοχής. Στη άλλη φωτό οι δυο δύτες πριν "βουτήξουν" για τον βυθισμένο Ναό και δίπλα τους ο γράφων, που ήταν συνεχώς κοντά στην ομάδα των δυτών, δίνοντάς του κουράγιο για να επιτευχθεί ο μεγάλος στόχος που Δόξα την Μεγαλόχαρη, επετεύχθη.\nΔημοσιεύω επίσης και ένα άρθρο ντοκουμέντο για τον Βυζαντινό Ναό της Επισκοπής και τις σπάνιες τοιχογραφίες του, του 1965 ...\nΠριν κάμποσο καιρό, μέσα από την ιστοσελίδα του ΕΥΡΥΤΑΝΙΚΟΥ ΠΑΛΜΟΥ - ευχαριστώ για την φιλοξενία την Δ/ντρια της εφημερίδας – είχα κάνει μια αναφορά στο θέμα της ιστορικής Εκκλησίας της Επισκοπής που βρίσκεται στον βυθό της Λίμνης Κρεμαστών, ΟΡΘΙΑ εδώ και 45 χρόνια.\nΩς γνωστόν, ο Ναός αυτός, είναι ένα από τα σημαντικότερα Βυζαντινά μνημεία της χώρας, έχοντας μια μεγάλη ιστορία πέραν των 1200 χρόνων και εκτός αυτού, είναι η εκκλησία εκείνη στην οποία βαπτίστηκε, παντρεύτηκε και κηδεύτηκε ο αείμνηστος παππούς μου, Παναγιώτης Φεγγούλης, πρώτος εξάδελφος του μακαριστού π. Γεωργίου Σιούρτου, Επισκοπιώτη ιερέα, είναι η εκκλησιά που βαπτίστηκε ο μακαρίτης πατέρας μου και παντρεύτηκαν οι γονείς μου και η εκκλησία που βαπτιστήκαμε εγώ και ο αδελφός μου Παναγιώτης.\nΓια όλους αυτούς τους λόγους και κυρίως για το γεγονός, ότι στο κοιμητήριο της παλιάς Επισκοπής, βρίσκονται μέσα στα παγωμένα νερά της λίμνης, τα οστά του παππού και της γιαγιάς μου, αλλά και των προγόνων μου - γιατί δεν μας άφησε τότε το Τάγμα του Μακρυγιάννη, ούτε τους νεκρούς μας να πάρουμε, όταν αποφάσισαν να μας ξεριζώσουν άρον – άρον από την γενέθλια γη, - πήρα την απόφαση να γράψω τούτες τις λίγες συμπληρωματικές αράδες, πρώτον για να ξεκαθαρίσω κάποια πράγματα για όσα έχουν γραφεί τελευταία για το θέμα της εκκλησιάς μας και δεύτερον να κάνω άτυπα, ένα ελάχιστο μνημόσυνο τιμής, με το παρόν κείμενο στην μνήμη όλων αυτών των ανθρώπων.\nΓράφτηκε λοιπόν σε μεγάλη αθηναϊκή εφημερίδα ότι ως άλλος Ξέρξης, κάποιος κάτοικος της περιοχής, παρακολουθούσε από το βουνό και μέσω... κινητού τηλεφώνου κατηύθυνε την ψαρόβαρκα, την ημέρα της κατάδυσης, όταν προ 3 ετών ήλθαν στην Επισκοπή μέλη του Συλλόγου Δυτών ΤΗΘΥΣ, για να ερευνήσουν τον βυθό και φυσικά για να δουν αν υπάρχει η εκκλησία της Παναγίας μας. Δυστυχώς για τους γράφοντες δεν έγιναν έτσι τα πράγματα, γιατί απλά κανένας «Ξέρξης» , δεν έλαβε ποτέ μέρος στην «επιχείρηση». Εκεί, σε αυτή την προσπάθεια ήταν τα μέλη του ΤΗΘΥΣ, ο συντάξας το παρόν, που ενήργησε τα πάντα για να έλθουν στην Επισκοπή τα μέλη του Συλλόγου και να ερευνήσουν για την Εκκλησία, όπως και ο ψαράς Κώστας Σερπάνος. Επίσης διάβασα κάπου αλλού, πικρόχολα σχόλια, ανώνυμου «σχολιαστή» ότι το ιστορικό και συγκλονιστικό αυτό εγχείρημα έγινε για να βρεθεί ο κρυμμένος θησαυρός που βρίσκεται πίσω από το Ιερό της Εκκλησίας και ακόμη, άκουσα, ανιστόρητο καταστηματάρχη της περιοχής να δηλώνει ότι η Επισκοπή, πριν σκεπαστεί από τα νερά της λίμνης είχε 1200 κατοίκους και ότι τώρα θα πρέπει να αξιοποιηθεί η περιοχή γιατί αυτός διαθέτει στην περιοχή … καλή ταβέρνα!!! Είναι ντροπή να λέγονται τέτοιες αναλήθειες για θησαυρούς και λύρες. Είναι ασέβεια στην μνήμη των προπατέρων και παπούδων μας, τα ιερά κόκκαλα των οποίων βρίσκονται εκεί θαμμένα. Επαναλαμβάνω και στην σημερινή μου παρέμβαση ότι ως Επισκοπιώτη και κληρικό της ευλογημένης αυτής μικρής μας πατρίδας, με πονάει η ψυχή όταν λέγονται και γράφονται όλα αυτά. Κανένας θησαυρός δεν υπήρξε στην Εκκλησία, γιατί απλά θησαυρός ανεκτίμητος είναι ο ίδιος ο Ναός και θαύμα το γεγονός ότι είναι ακόμη όρθιος μετά από 45 ολόκληρα χρόνια στον βυθό της λίμνης Κρεμαστών!!!\nΠρο ημερών και αυτό είναι πολύ σημαντικό, ο π. Δαμασκηνός Βασιλόπουλος, ο άνθρωπος που έχει δώσει την ψυχή του για την ιστορική αυτή εκκλησία, με έρευνες και συγγραφή σπουδαίων βιβλίων, στην πρωινή εκπομπή του MEGA, των έγκριτων δημοσιογράφων Δ. Καμπουράκη και Ν. Οικονομέα, έκανε με μοναδικό τρόπο, γνωστό στο πανελλήνιο, το θέμα του Ναού της Παναγίας της Επισκοπιώτισσας, δίνοντας μια νέα διάσταση στην υπόθεση αυτή.\nΘέλω να πιστεύω ότι μετά και από αυτή την παρέμβαση αλλά και από κάποιες πολύ σημαντικές κινήσεις που έγιναν, ήλθε επί τέλους το πλήρωμα του χρόνου και σύντομα θα έχουμε πολύ θετικές εξελίξεις για την εκκλησία του πνιγμένου χωριού μας.\nΕπανήλθα για να δημοσιεύσω τις φωτογραφίες, για να μην γράφει ο καθένας ότι θέλει για τον ιστορικό μας αυτό Ναό και κυρίως να μην διαστρεβλώνει την αλήθεια.\nΚλείνοντας θα ήθελα να τονίσω ότι η λίμνη Κρεμαστών για πολλούς και διάφορους λόγους θα πρέπει να αξιοποιηθεί τουριστικά, κάτι που θα δώσει μεγάλη ανάσα στην ευρύτερη περιοχή και όχι μόνο. Καλό θα είναι και αυτό το καταθέτω προς κάθε αρμόδιο, να δουν τόσο την περίπτωση της τουριστικής ανάπτυξης της λίμνης μέσα από ένα οργανωμένο στρατηγικό σχεδιασμό με πολύ σοβαρότητα και γιατί όχι όπως διάβασα στον ΕΥΡΥΤΑΝΙΚΟ ΠΑΛΜΟ, να δουν επίσης με την ίδια σοβαρότητα και το ενδεχόμενο δημιουργίας υδατοδρομίου στην Λίμνη.\nΟ εναλλακτικός τουρισμός και δη ο θρησκευτικός, μπορούν να αλλάξουν τον ρου των πραγμάτων στην περιοχή και όσοι νοιάζονται ουσιαστικά για την εκκλησιά μας, ας προσέλθουν ....\nΛΑΙΚΗ ΣΥΣΠΕΙΡΩΣΗ Ενημέρωση για την 3η Συνεδρίαση του Δημοτικού Συμβουλίου Καρπενησίου\nΤο Δημοτικό Συμβούλιο συνεδρίασε τη Δευτέρα 28 Φλεβάρη 2011. Οι τοποθετήσεις της Λαϊκής Συσπείρωσης ήταν οι εξής:\n-Στη διαδικασία των ερωτήσεων προς το Δήμαρχο. Η Λαϊκή Συσπείρωση έθεσε θέμα για τα αναγραφόμενα στον τοπικό τύπο για τις αλλαγές και κυκλοφοριακές ρυθμίσεις στο κέντρο του Καρπενησίου. Δε μπορεί να κυκλοφορούν διάφορα, να υπάρχουν επιστολές φορέων και δημοτών και το θέμα να μην έρχεται για συζήτηση στο Δημοτικό Συμβούλιο, να μην υπάρχει καν υπεύθυνη ενημέρωση. Η απάντηση που έδωσε ο κ. Δημάρχος ήταν ότι αυτή τη στιγμή απλώς μελετάνε την ανάπλαση και την κυκλοφοριακή διάσταση, και ότι παρακολουθεί και ο ίδιος τα όσα αναγράφονται στον τύπο. Στην ουσία δηλαδή η δημοτική αρχή συνεχίζει να γυρίζει την πλάτη και να αρνείται υπεύθυνη ενημέρωση για το συγκεκριμένο θέμα τόσο προς τους φορείς και τους δημότες όσο και προς το Δημοτικό Συμβούλιο.\nΘέσαμε επίσης το ζήτημα του προγράμματος βοήθεια στο σπίτι. Στη συνεδρίαση της 24 Φλεβάρη 2011 το Διοικητικό Συμβούλιο της ΚΕΔΚΕ, με τις ψήφους των εκπροσώπων του ΠΑΣΟΚ και της ΝΔ, επανέλαβε τη συναίνεσή του στο σχέδιο του υπουργείου Εργασίας, που καρατομεί το πρόγραμμα υποτριπλασιάζοντας τους δικαιούχους και παραδίδει το πρόγραμμα σε ιδιώτες από το 2012. Η Λαϊκή Συσπείρωση ρώτησε εάν η Δημοτική Αρχή καταδικάζει τη στάση του ΔΣ της ΚΕΔΚΕ και της κυβέρνησης, εάν σκοπεύει να ενημερώσει τους δικαιούχους και τους εργαζόμενους για τα παιχνίδια που παίζονται στην πλάτη τους και εάν σκοπεύει να καταγγείλει. Δεν λάβαμε καμία απάντηση ή σχόλιο από τη Δημοτική Αρχή. Ενημερωτικά το 2010 οι δικαιούχοι ήταν μόλις 90.000 όταν ο πληθυσμός των άνω των 65 ετών ανέρχεται σε 2.500.000 με το 27% να ζει κάτω από το όριο της φτώχειας και πάνω από 1 εκατομμύριο να ζουν εντελώς μόνοι.\n- Σε σχέση με την αντιπαράθεση Καρφή-Φέγγου αναφορικά με την αμμοληψία από τον Κλαρωτό. Είμαστε αντίθετοι στην εμπλοκή επαγγελματικών και υπηρεσιακών δραστηριοτήτων. Στο συγκεκριμένο αντιλαμβανόμαστε τη δυσκολία όλων, καθώς η ενέργεια στηρίχθηκε σε μια ομόφωνη απόφαση της οικονομικής επιτροπής χωρίς τεχνική μελέτη και στοιχεία. Το γεγονός αναδείχνει σε μικρογραφία το τι σημαίνει η εμπλοκή ιδιωτικών συμφερόντων και εργολάβων με το δημόσιο.\n- Για την πρόσληψη 8μηνητών συμβασιούχων για την καθαριότητα. Η Λαϊκή Συσπείρωση καταψήφισε την πρόταση και καταγγέλλει τις 3 παρατάξεις που την υπερψήφισαν γιατί διαιωνίζουν το αίσχους της ομηρίας των συμβασιούχων. Προτείναμε, από τη στιγμή που κρίνονται απαραίτητοι, το ΔΣ να πάρει ομόφωνη απόφαση για την πρόσληψη προσωπικού με μόνιμη σχέση ή σχέση αορίστου χρόνου.\n- Για τον νέο κανονισμό του Δημοτικού Συμβουλίου. Η Λαϊκή Συσπείρωση τον καταψήφισε. Βασίζεται στον αντιδημοκρατικό Κώδικα Δήμων και Κοινοτήτων και τον Καλλικράτη που έχει συγκεκριμένο ταξικό χαρακτήρα. Το σχέδιο του κανονισμού έχει και αυτό τα παραπάνω στοιχεία. Στοχεύει στον περιορισμό της αντιπολίτευσης. Είναι χαρακτηριστικό ότι η θέση του γραμματέα του ΔΣ παραμένει εντελώς διακοσμητική. Θυμίζουμε ότι όταν η Λαϊκή Συσπείρωση αρνήθηκε τη θέση για το λόγο αυτό δέχτηκε επίθεση από τις παρατάξεις του δικομματισμού, και μάλιστα ο κ. Δήμαρχος διαβεβαίωνε τότε ότι αρμοδιότητες θα δοθούν μέσω του κανονισμού. Καταθέσαμε ωστόσο συγκεκριμένες προτάσεις: να μειωθεί το διάστημα για απάντηση σε ερωτήσεις και αιτήσεις πολιτών προς το ΔΣ (έγινε εν μέρει δεκτό, μειώθηκε από 50 μέρες σε 1 μήνα). Να έχουν τη δυνατότητα εγγραφής θέματος στην ημερήσια διάταξη όλες οι παρατάξεις και οι μαζικοί φορείς του δήμου (απορρίφθηκε). Να δημοσιεύονται όλα τα υλικά και οι εισηγήσεις για τη συνεδρίασης 3 μέρες πριν στο διαδίκτυο (απαράδεκτο να είναι διαθέσιμος ο φάκελος μόλις 1 μέρα πριν) και άλλες ήσσονος σημασίας. Οι όποιες αλλαγές έγιναν δεν μεταβάλλουν την εκτίμησή μας για το χαρακτήρα του κανονισμού.\n- Για την ενοποίηση των σχολικών επιτροπών και την κατανομή πιστώσεων. Θέσαμε το μεγάλο ζήτημα της υποχρηματοδότησης των σχολικών επιτροπών. Ήδη η πρώτη δόση του 2011 είναι πανελλαδικά κατά 10 εκατομμύρια μικρότερη από την τελευταία του 2010 (περικοπή άνω του 20%). Οι πιστώσεις που διανεμήθηκαν δεν διασφαλίζουν τη στοιχειώδη λειτουργία των σχολείων. ΠΑΣΟΚ και ΝΔ έχουν τεράστιες ευθύνες όχι μόνο ως κυβερνήσεις για την υποχρηματοδότηση των σχολείων και την παρακράτηση πόρων που αφαιρούνται από τους εργαζόμενους μέσω της φορολογίας για αυτό το σκοπό, αλλά και ως δημοτικές αρχές γιατί δέχτηκαν την ευθύνη των σχολείων και στηρίζουν αυτή την πολιτική. Δεν είναι τυχαίο ότι οι παρατάξεις του δικομματισμού στο Δημοτικό Συμβούλιο δεν βρήκαν να πουν μια κουβέντα καταδίκης και καταγγελίας των νέων περικοπών, παρά την αγωνία που εκφράσανε γονείς και εκπαιδευτικοί. Αντίθετα, με τις ψήφους όλων των υπόλοιπων παρατάξεων επιλέχθηκε η..πεπατημένη της αύξησης του δημοτικού φόρου.\n- Για την συγκρότηση επιτροπής διαβούλευσης. Είναι θεσμός χωρίς κανένα ουσιαστικό ρόλο και αρμοδιότητα. Πρόκειται για επίφαση δημοκρατίας και όχημα για την προώθηση της συναίνεσης στην αντιλαϊκή πολιτική\n- Για την εκπροσώπηση του Δήμου στο ΔΣ της Τριχωνίδας ΑΕ. Ψηφίσαμε Παρών. Οι δήμοι δεν έχουν καμία δουλειά ούτε να λειτουργούν ούτε να συμμετέχουν σε επιχειρήσεις.\n- Για τα ανταποδοτικά τέλη φωτισμού και καθαριότητας και το ΤΑΠ η Λαϊκή Συσπείρωση έχει εκδώσει ειδική ανακοίνωση.\nΠανελλαδικό άνοιγμα των διοδίων και την ερχόμενη Κυριακή 13/03\nΜαρούσι, Πέμπτη 10 Μαρτίου 7.30 πμ προσυγκέντρωση στο σταθμό ΗΣΑΠ για παρέμβαση στις 8.00 πμ “ΔΕΝ ΠΛΗΡΩΝΩ ΕΙΣΙΤΗΡΙΟ” στα δημοτικά λεωφορεία\nΜαρούσι, Πέμπτη 10 Μαρτίου 8.00μμ , Ανοιχτή συνέλευση στο καφε ΘΕΩΡΕΙΟ Κονδύλη 3, Έναντι ΗΣΑΠ Μαρούσι, παραπλεύρως GOODY’S\nΜενίδι, Πέμπτη 10 Μαρτίου 7:00 μμ,Ανοιχτή συνέλευση στο καφέ 50-50.\nΥμηττός, Παρασκευή 11 Μαρτίου 7:30 μμ, Ανοιχτή συνέλευση στο Δημαρχείο Υμηττού.\nΒόρεια Προάστια, Τρίτη 15 Μαρτίου 6.00μμ συγκέντρωση στο ΚΑΤ για παρέμβαση ενάντια στην πληρωμή εισιτηρίου.\nΠρομήθεια 10 ασθενοφόρων για τις ανάγκες του Ε.Κ.Α.Β. στην Περιφέρεια Στερεάς\nΈνα σημαντικό έργο, προϋπολογισμού 700.000 €, για την ενίσχυση του ΕΚΑΒ στην περιφέρεια Στερεάς Ελλάδας με νέα ασθενοφόρα, θα υλοποιηθεί με χρηματοδότηση από το ΕΣΠΑ Στερεάς Ελλάδας.\nΤη σχετική απόφαση ένταξης υπέγραψε η Γ.Γ. της Αποκεντρωμένης Διοίκησης Θεσσαλίας & Στερεάς Ελλάδας κ. Καλλιόπη Γερακούδη, εντάσσοντας στο Άξονα Προτεραιότητας με τίτλο «Αειφόρος ανάπτυξη και ποιότητα ζωής στη Στερεά Ελλάδα» το έργο που αφορά στην «Προμήθεια 10 ασθενοφόρων για τις ανάγκες του Ε.Κ.Α.Β. στην Περιφέρεια Στερεάς Ελλάδας».\nΔικαιούχος του έργου, το οποίο θα υλοποιηθεί μέσω διαδικασίας Διεθνούς Δημόσιου Ανοικτού Διαγωνισμού, είναι το Εθνικό Κέντρο Άμεσης Βοήθειας.\nΣυγκεκριμένα το έργο αφορά στην προμήθεια 10 ασθενοφόρων, πλήρως εξοπλισμένων και τεχνολογικά προηγμένων, για την ενίσχυση του στόλου του Ε.Κ.Α.Β. στην περιοχή της Στερεάς Ελλάδας, με στόχο τη βελτίωση της ποιότητας των παρεχομένων υπηρεσιών προνοσοκομειακής φροντίδας.\nΑπό τις αρχές του 2011 η διοίκηση του ΟΑΕΔ προχώρησε στο διπλασιασμό του ημερήσιου επιδόματος προς τις επιχειρήσεις για την πρακτική άσκηση των μαθητών επαγγελματικών σχολών του ΟΑΕΔ (ΕΠΑ.Σ – Μαθητείας), από 6 σε 12 € και τον καθορισμό της αμοιβής των ασκούμενων μαθητών στο 70% του κατώτατου μισθού της Εθνικής Γενικής Συλλογικής Σύμβασης Εργασίας.\nΟ ΟΑΕΔ είναι ο μοναδικός δημόσιος φορέας, ο οποίος εφαρμόζει στη χώρα μας το κεντροευρωπαϊκό σύστημα της Μαθητείας που συνδυάζει την επαγγελματική εκπαίδευση στην τάξη με την πρακτική άσκηση σε επιχειρήσεις. Όσοι φοιτούν στις 52 ΕΠΑ.Σ - Μαθητείας του ΟΑΕΔ αποκτούν επαγγελματική εμπειρία σε πραγματικές συνθήκες εργασίας ασκούμενοι σε επιχειρήσεις όλων των κλάδων της εθνικής οικονομίας . Στις ΕΠΑ.Σ-Μαθητείας φοιτούν κάθε χρόνο 12.000 έως 14.000 μαθητές, ηλικίας 16-23 ετών, που είναι απόφοιτοι της Α΄ τάξης Λυκείου. Η φοίτηση διαρκεί δύο σχολικά έτη (τέσσερα εξάμηνα) στη διάρκεια των οποίων ασκούνται έξι ώρες την ημέρα. Έρευνες που έχουν πραγματοποιηθεί καταδεικνύουν ότι το σύστημα Μαθητείας παρουσιάζει θεαματικά αποτελέσματα όσον αφορά την ένταξη των αποφοίτων στην αγορά εργασίας. Το ποσοστό των ασκούμενων μαθητών που απασχολείται μετά το πέρας των σπουδών ανέρχεται στο 70%, ενώ σε ορισμένες ειδικότητες αγγίζει το 90% του συνολικού αριθμού των μαθητών.\nΟ σχεδιασμός της επαγγελματικής εκπαίδευσης στον ΟΑΕΔ για το άμεσο μέλλον περιλαμβάνει:\n1. Τη δημιουργία Γραφείων Διασύνδεσης στις ΕΠΑ.Σ, που αναμένεται ότι θα ενισχύσουν περαιτέρω τη συνεργασία του ΟΑΕΔ με τον κόσμο των επιχειρήσεων,\n2. Την αναμόρφωση και τον εκσυγχρονισμό των ειδικοτήτων της Μαθητείας, με στόχο την τοποθέτηση μεγαλύτερου αριθμού αποφοίτων των σχολών σε θέσεις απασχόλησης,\n3. Την επιτάχυνση στην εισαγωγή των νέων τεχνολογιών στη λειτουργία των υφιστάμενων εργαστηρίων των σχολών.\nΙΝΣΤΙΤΟΥΤΑ ΕΠΑΓΓΕΛΜΑΤΙΚΗΣ ΚΑΤΑΡΤΙΣΗΣ ΟΑΕΔ\nΟ ΟΑΕΔ, εκτός της Μαθητείας, δραστηριοποιείται και στον τομέα της αρχικής επαγγελματικής κατάρτισης. Σήμερα λειτουργούν πανελλαδικά 31 ΙΕΚ μεταλυκειακού επιπέδου στα οποία φοιτούν 2.600 σπουδαστές, σε 28 σύγχρονες ειδικότητες.\n• Την εισαγωγή του συστήματος Μαθητείας στα ΙΕΚ\n• Την ενίσχυση της συμπληρωματικότητας των δράσεων της αρχικής επαγγελματικής εκπαίδευσης και κατάρτισης εν όψει του νέου θεσμικού πλαισίου για την δευτεροβάθμια τεχνική εκπαίδευση που επεξεργάζεται το Υπουργείο Παιδείας.\nΑναρτήθηκε από Ευρυτανικός Παλμός στις 8:31 μ.μ.\nΕν Ιερά Πόλει Μεσολογγίου τή 8ῃ Μαρτίου 2011\nΠρος τον Τηλεοπτικόν Σταθμόν Σκάι\nΕθν. Μακαρίου και Φαληρέως 2\nΕις Νέο Φάληρο.\nΕ.Ο.Σ ΚΑΡΠΕΝΗΣΙΟΥ Διοργάνωση Π.Α.Χ. Π1-Κ1 το ερχόμενο Σαββατοκύριακο\nΤο Σαββατοκύριακο 12 & 13 Μαρτίου ο Ε.Ο.Σ. Καρπενησίου θα διοργανώσει σε συνεργασία με την Ε.Ο.Χ. τους Πανελληνίους Αγώνες Χιονοδρομίας τεχνικής SL & γιγαντιαίας κατάβασης GS, κατηγορίας Π1Κ1 (1998-1999). Οι αγώνες αρχικά ήταν προγραμματισμένοι να διεξαχθούν στον Λαΐλιά Σερρών, αλλά λόγω μη επαρκούς χιόνωσης μεταφέρθηκαν στο Βελούχι.\nΣτο Ευρωπαϊκό Πρωτάθλημα γυναικών θα σφυρίξει η Ντίνα η Μπουμπουρή\nΑγώνες του Ευρωπαϊκού Πρωταθλήματος των εθνικών ομάδων γυναικών κάτω των 17 ετών, που θα γίνουν τον επόμενο μήνα στην Τσεχία θα διευθύνει η διεθνής ρέφερι Κωνσταντίνα Μπουμπουρή. Στην σημαντική αυτή διοργάνωση θα λάβουν μέρος 16 ομάδες και οι 4 νικητές των ομίλων θα προκριθούν στην τελική φάση, που θα πραγματοποιηθεί στην Νιόν της Ελβετίας.\nΝα ευχηθούμε στην ικανότατη διαιτητή και εκπρόσωπο του ευρυτανικού ποδοσφαίρου κάθε επιτυχία στην διοργάνωση αυτή.\nΓιώργος Τάσιος: Τό "περίσσευμα" Ο δημιουργός μιας σπουδαίας ευρυτανικής ιστοσελίδας, ιδιαίτερα χρήσιμης σε όλους, τους όπου γης Ευρυτάνες\nΟ Γιώργος Τάσιος, ο γνωστός φωτογράφος με την περιποιημένη γενειάδα του, είναι ένας σπουδαίος Ευρυτάνας, με μεγάλη προσφορά στον τόπο και κυρίως με περίσσια και έμπρακτη αγάπη γι΄ αυτόν.\nΕίμαστε ιδιαίτερα ευτυχείς που από καιρό τώρα, μας έχει δοθεί η ευκαιρία να γνωρίσουμε από κοντά αυτόν τον υπέροχο άνθρωπο και να συνεργαστούμε μαζί του, επ΄ ωφελεία τω ν ξωμάχων κατοίκων της γενέθλιας γης μέσα από το μετερίζι της ενημέρωσης.\nΟ Γιώργος Τάσιος, με πολύ μεράκι και αρκετή δουλειά, εδώ και κάμποσα χρόνια δημιούργησε μια σπουδαία ιστοσελίδα , στην οποία φιγουράρει η άγνωστη Ευρυτανία μας με τα μη καταγεγραμμένα κάστρα της, τους αρχαίους οικισμούς, αρχαίους ναούς, παλιά χριστιανικά μνημεία, φαράγγια και πολλά - πολλά άλλα! Μάλιστα μερικά από αυτά, όπως ο ίδιος αναφέρει, υψίστης σημασίας για τα αρχαία δρώμενα της Ευρυτανίας.\nΕίσαστε στην «Ανεπίσημη ιστοσελίδα της Ευρυτανίας», στο "περίσσευμα" του Νομού, μιας και σε τούτον τον τόπο, όλοι είναι ευτυχείς, χάρη στις άοκνες προσπάθειες του πολιτικού μας πολιτισμού...\nΛέγομαι Γιώργος Τάσιος, φωτογράφος στο επάγγελμα. Οι γονείς μου, κατάγονται από τα Σελλά Ευρυτανίας και υπήρξαν μετανάστες στην Αυστραλία, όπου και γεννήθηκα. Από το 1991, ζω μόνιμα στο Καρπενήσι. Είμαι περήφανος, που είμαι Ευρυτάνας και ζω εδώ ψηλά σε τούτα τα ατίθασα βουνά, στα βουνά, που κοχλάζουν καθάρια την αλήθεια. Σε τούτα τα βουνά, τα αμόλυντα από το "Lifestyle" του σωρού και του μαντριού, όπου περισσεύει η φανατήλα, το όπλο φύλακας, το τερατούργημα της κομματικής εξουσίας, που τρέφει με αρρώστια τους φόβους των καταγωγίων του σύγχρονου ραγιαδισμού.\nΔεν εκπροσωπώ καμιά Νομαρχιακή Επιτροπή Τουριστικής Προβολής, καμία Δ.Ε.Π.Α. Δήμου, κανέναν Πολιτιστικό ή Καλλιτεχνικό Σύλλογο, μήτε κανέναν άλλο Φορέα. Αηδιάζω τον ξενόφερτο παρδαλό χαλκά του γαλάζιου, του πράσινου και του κόκκινου. Αηδιάζω και αυτούς που τον υπηρετούν, φορώντας τον με περίσσια χάρη και που τον ασπάζονται δουλοπρεπώς, από έλλειψη πολιτισμού, ανικανότητα, αδυναμία πολιτικής αντίληψης και προσανατολισμού. Το έκτρωμα αυτής, είναι ένα αλισβερίσι πελατειακό και εκβιαστικό, μια φαινομενική δημοκρατία, αλλά άκρως καταστροφική για τον τόπο και μια αυτοκρατορική συμπεριφορά, που απορρέει από τη σήψη κι από την παρακμή του πολιτικού βίου. Η τοπική (αυτο)διοίκηση, δυστυχώς, αποδεικνύει πανηγυρικά την ανυπαρξία στόχων και πολιτικής. Στηρίζεται στην άστοχη ανάπτυξη "απομίμησης" μέσω της "παραδοσιακής" επαιτείας, όχι μόνο στο μεγάλο κεφάλαιο του τουρισμού, αλλά γενικά, αγνοώντας θεμελιώδεις αρχές, την ανάπτυξη στη βάση του Ευρυτανικού γίγνεσθαι.\nΗ ιστοσελίδα τούτη, είναι μια προσωπική προσπάθεια αγάπης, μόχθου και πόνου για την προβολή του τόπου μου και όχι μιας ανούσιας εργολαβικής ανάθεσης. Είναι μια προσπάθεια να παρουσιάσω την εικόνα της Ευρυτανίας δικτυακά, γιατί, ουσιαστικά, λείπει. Πρόκειται για μια πολυετή προσπάθεια, που απαίτησε πολύ χρόνο, πολλές θυσίες, πολλά έξοδα και πολύ ιδρώτα και που αποτελεί προσφορά σ' όλους αυτούς, που θέλουν να γνωρίσουν το μεγαλείο της και να την επισκεφτούν. Όμως, γιατί όχι, ας μάθουν και οι τοπικοί άρχοντες την ιστορία και την πλούσια πολιτισμική κληρονομιά του τόπου, που υποτίθεται πως υπηρετούν, αλλά που, στον οποίο, ποτέ τους δεν πίστεψαν. Είναι επίσης και μια ΑΠΟΔΕΙΞΗ - ΑΠΑΝΤΗΣΗ προς αυτούς, ιδίως προς το Νομάρχη Ευρυτανίας κ. Κοντογεώργο Κωνσταντίνο, τον Πρόεδρο της Τ.Ε.Δ.Κ. και Δήμαρχο Απεραντίων κ. Τάτση Δημήτριο, και τον Δήμαρχο Καρπενησίου κ. Καραμπά Βασίλειο. Οι ιθαγενείς, Κύριοι, όπως βλέπετε, μπορούν και τα καταφέρνουν πολύ καλύτερα από τους ξένους, που εισπράττουν παχυλές αμοιβές και υπέρογκες αποζημιώσεις, μιας και τους εμπιστεύεστε την ...προβολή του τόπου μας. Μπορούν, γιατί και γνώσεις έχουν και αγάπη για τη γη τους διαθέτουν και τυχοδιώκτες δεν είναι. Πάντως, αν κάποιος φταίει για την κοντόφθαλμη και παθητική σας στάση, αυτός δεν είμαι εγώ.\nΑπό το 1991 έως το 2004 που φωτογράφιζα, δημιούργησα μια μεγάλη θα έλεγα σειρά (συλλογή) φωτογραφιών. Φωτογραφίες μου, κατά καιρούς, εκδόθηκαν, σε πολλά έντυπα, όπως αφίσες του Δασαρχείου Καρπενησίου, Cart Postal της Οικολογικής ομάδας Καρπενησίου, σε πολλά εντός και εκτός Ελλάδας περιοδικά, σε ένθετα πολλών Αθηναϊκών εφημερίδων με αναφορά τους στην Ευρυτανία, όπως και στο διαδίκτυο, www.karpenissi.gr, και αλλού. Συμμετείχα σε εκθέσεις φωτογραφίας και έκανα πολλές προβολές "Slide shows" σε τουριστικά περίπτερα, σε διάφορα ξένα και Ευρυτανικά συνέδρια, σε συλλόγους κ.α. Επίσης, φωτογραφίες μου, περιείχαν και πολλά προεκλογικά φυλλάδια υποψηφίων του Νομού!!!\nΗ παρούσα "εργασία" μου για την Ευρυτανία, («μικρή» για αρχή, έπεται, όμως, συνέχεια), είναι αποτέλεσμα μελέτης, αλλά και προσωπικής έρευνας. Φάρος μου, ο ανεκμετάλλευτος θησαυρός, που μας άφησε παρακαταθήκη ο μεγάλος Δάσκαλος της Ευρυτανίας, ο αλησμόνητος Ευρυτάνας Πάνος Ι. Βασιλείου.\nΈτσι, φόρτωνα στην enduro μου αντίσκηνο, υπνόσακο και τροφή και με τον αγαπημένο μου φωτογραφικό εξοπλισμό εξορμούσα για δυο-τρεις μέρες, μέχρι και δυο-τρεις εβδομάδες ακόμη, αφήνοντας σώμα, μυαλό και ψυχή στη μητρική Ευρυτανική αγκαλιά, στην άγρια από περήφανα βουνά απεραντοσύνη της, στα βουερά της ποτάμια, στα μεθυστικά της χρώματα και αρώματα, στις μελωδίες των φτερωτών αγγέλων της. Έτρεχα στα όμορφα χωριά της, με τους απλούς, μα αληθινούς ανθρώπους της. Αποθανάτιζα εκατοντάδες πολιτιστικά της γενόμενα, σφραγίδα παρουσίας αιώνων, ακολουθώντας μονοπάτια, απ' όπου διάβηκε λαμπρή και περήφανη η Ιστορία.\nΤο Χειμώνα του 2004, έκανα απολογισμό του φωτογραφικού μου αρχείου. Ως γνωστόν, το διαδίκτυο, είναι ένα απ' τα ισχυρότερα εργαλεία πληροφόρησης και βρίσκεται σε ραγδαία εξέλιξη. Φυσικά, αυτό δεν σημαίνει, ότι οποιαδήποτε "σαβούρα" πλασάρεται παίρνει και "αξία''. Χρόνια στο μυαλό μου η ιδέα κατασκευής μιας πλούσιας σε φωτογραφίες Ευρυτανικής ιστοσελίδας. "Σερφάροντας" στο διαδύκτιο, δεν εύρισκες κάτι της προκοπής. Συναντούσες πολλά "αναμασήματα" με διαφορετική γαρνιτούρα και πολλά λάθη. Τα έβλεπα όλα αυτά, θυμόμουνα πολλά και "φοβερά" μέρη, μέρη με μεγάλη προοπτική τουριστικής άνθησης, αλλά και μέρη, που αξίζουν το κόπο να δει ο κάθε φυσιολάτρης επισκέπτης, να μένουν στην αφάνεια και την πήρα την απόφαση. Η πρόκληση μεγάλη, αλλά με τεράστιο προσωπικό και οικονομικό κόστος. Δεν το έβαλα, όμως, κάτω. Έμαθα προγραμματισμό κατασκευής ιστοσελίδων, για να χτίσω μόνος μου την ιστοσελίδα, μιας και δεν έχω την οικονομική "πολυτέλεια" να πληρώσω web Designer και Developer. Ωστόσο είχα "φωτογραφικά κενά", που έπρεπε να καλύψω. Έτσι, λοιπόν, από την Άνοιξη μέχρι και το Φθινόπωρο του 2005, παράτησα δουλειές και πελάτες και εξόρμησα και πάλι με στόχο να αποθανατίσω περιοχές και να αποκτήσω φωτογραφικό υλικό. Μοτοσικλέτα, σκηνή, υπνόσακος, κονσέρβες, απλυσιά, αλλά πίστη στη δουλειά μου και αγάπη στον τόπο μου. Διήνυσα, περίπου, 6.500 χιλιόμετρα, με φθορά σε έντεκα ελαστικά, εφτά κλαταρίσματα, φωτογράφηση απ' το πρωί ως το βράδυ χωρίς διακοπή, (αν βοηθούσαν και λίγο οι συνθήκες...). Δεν έχω, βλέπετε, την πολυτέλεια στήριξης της Νομαρχίας, ''με τζιπ και οδηγό'' και πακτωλό χρημάτων, όπως έχουν άλλοι.\nΈφτιαξα αυτό που βλέπετε, με γνωστά μέρη του Νομού, αλλά στην πλειοψηφία και κατά κύριο λόγο, τόπους και μέρη που για πρώτη φορά βλέπουν το φως της δημοσιότητας.\nΑρχικά σκεφτόμουν να ονομάσω την ιστοσελίδα μου "Η Άγνωστη Ευρυτανία", αλλά σκέφτηκα, πως είχα ηθική υποχρέωση, ως Ευρυτάνας, να μνημονεύσω τον ιχνηλάτη της Ευρυτανίας Πάνο Ι. Βασιλείου, μιας και ξεχάστηκε από τις αρχές του τόπου... Βλέπετε, δεν ήταν πολιτικός φωστήρας, για να στήσουν και σ' αυτόν μνημείο.\nΗ άγνωστη Ευρυτανία, που φιγουράρει στην ιστοσελίδα μου, περιλαμβάνει μη καταγεγραμμένα κάστρα, αρχαίους οικισμούς, αρχαίους ναούς, παλιά χριστιανικά μνημεία, φαράγγια και πολλά - πολλά άλλα! Μερικά από αυτά, υψίστης σημασίας για τα αρχαία δρώμενα της Ευρυτανίας, για ευνόητους λόγους, είναι στη διάθεση μόνο σε όσους ενδιαφέρονται ερευνητικά. Είναι αλήθεια, ότι είμαστε στην αρχή ακόμη. Αν και είμαι μόνος μου, θα υπάρξει συνέχεια, μιας και θα ασχοληθώ αποκλειστικά και μόνο με την εξερεύνηση και την προβολή της Ευρυτανίας. Για το λόγο αυτό, απευθύνω παράκληση στους συμπατριώτες μου, όπου κι αν βρίσκονται, να με ενημερώσουν για τυχόν λάθη και παραλήψεις της ιστοσελίδας, αλλά και για πληροφορίες, που θα δώσουν μια πληρέστερη εικόνα της Ευρυτανίας και που, εν τέλει, θα συμβάλλουν αποφασιστικά στην προβολή της. Τα σχέδια, λοιπόν, και εντός και εκτός διαδικτύου, πολλά, αρκεί... αρκεί, να βρω συμπαράσταση από ιδιώτες, συλλόγους κι απ' όποιον θέλει να συμβάλει στην προσπάθειά μου.\nΚλείνοντας, ΔΕΝ ευχαριστώ το Νομάρχη Ευρυτανίας κ. Κωνσταντίνο Κοντογεώργο, ΔΕΝ ευχαριστώ τον Πρόεδρο της Τ.Ε.Δ.Κ. κ. Δημήτριο Τάτση, ΔΕΝ ευχαριστώ το Δήμαρχο Καρπενησίου κ. Βασίλειο Καραμπά και γενικά, ΔΕΝ ευχαριστώ εκείνους της εξουσίας, που αδιαφόρησαν στη προσπάθειά μου αυτή. Σε όλους αυτούς, ζητώ συγνώμη, που ΕΙΜΑΙ Ευρυτάνας και δεν είμαι " in " αστός ή καλλιτέχνης του "μέσου" και της αρεσκείας τους. Κύριοι της Εξουσίας, συγγνώμη, που ΔΕΝ είμαι κομματικό στοιχείο ή ραγιάς της "γλωσσικής" σας τέχνης. Σας ΕΥΧΑΡΙΣΤΩ, όμως, που μου γυρίσατε έγκαιρα τη πλάτη, ώστε ελεύθερα και αμόλυντα να εκφραστώ μέσα από την περιήγησή μου. Επιτρέψτε μου, ακόμη, και μία επισήμανση. Αν επανακαπηλευτείτε ιδέες μου για τα προεκλογικά σας τσίρκα, σας προειδοποιώ, δεν θα σας τη χαρίσω (αυτό ισχύει και για κάποιους συνεργάτες σας κι ας τους χαμογελώ...).\nΕυχαριστώ, για το ενδιαφέρον τους, τους Δημάρχους: Δομνίστας κ. Γιάννη Σταμάτη, Κτημενίων κ. Γρηγόρη Χαλκιά, Βίνιανης κ. Κώστα Καράνη, Αγράφων κ. Χρήστο Μπούρα και Προυσού κ. Θανάση Φέγγο. Ευχαριστώ τον φίλο και συνεργάτη μου εκπαιδευτικό Γιώργο Στ. Αθανασιά. Η ποικιλόμορφη βοήθειά του, υπήρξε πλούσια και ανεκτίμητη στην κατασκευή της ιστοσελίδας. Το μεγάλο ευχαριστώ, το ευχαριστώ της καρδιάς και της ψυχής, φυσικά το οφείλω στους αμέτρητους ορεσίβιους συμπατριώτες μου. Ειλικρινά, χωρίς την πολύτιμη συμβολή τους, δεν θα ήταν εφικτή η παρούσα ιστοσελίδα. Πόσες φορές άκουσα από τα χείλη τους: «...Τι...; Όχ'... Δε θα μείν'ς όξου του βράδ'... Τίπουτα... Θα να 'ρθεις στου σπίτ', να κ'μηθούμε κι να βάλ'ς κι νια "χαψιά" στου στόμα σ'...», αθάνατο Ευρυτανικό μεγαλείο!!!\nΤέλος καλό, όλα καλά, χάρη στους χορηγούς της ιστοσελίδας. Τους κ.κ. Στέφανο Γ. Κωστούλα, Γεώργιο Σ. Χόντο και Κωνσταντίνο Γ. Λιάπη. Τούτος ο ιστότοπος της Ευρυτανίας, είναι και δικός σας. Σας ευχαριστώ. *Χωρίς την συμβουλή και προσφορά τους, η ιστοσελίδα τούτη, απλά δεν θα υπήρχε.\nEDIT: 14/4/08. Τον Μάρτιο (2008), μετά από επαφές μου και συζητήσεις με την Τ.Ε.Δ.Κ του νομού, μου προσφέρθηκε μια συνεργασία μαζί της. Η ιστοσελίδα στον ενάμιση χρόνο λειτουργίας της, έγινε πολύ γνωστή σε πολύ κόσμο. Αυτό απέδειξε ότι όλος αυτός ο κόπος δεν πήγε χαμένος. Πολλά τα μηνύματα με πολλούς αποδέκτες, ιδιαίτερα μεταξύ των Ευρυτάνων, οι οποίοι έγιναν ένθερμοι υποστηρικτές της ιστοσελίδας. Αυτό είχε ως αποτέλεσμα μιας "άτυπης συνθήκης" θα έλεγα, μεταξύ της Τ.Ε.Δ.Κ. και εμού. Εύχομαι, τα όσα μου υποσχέθηκαν, να τα τηρήσουν... Βέβαια ο χρόνος θα το δείξει. Εδώ, θα ήθελα να ευχαριστήσω τον πρόεδρο της Τ.Ε.Δ.Κ. και δήμαρχο Καρπενησίου κ. Βασίλη Καραμπά και όλο το συμβούλιο http://www.evrytania.eu/\nΦιλικά Γιώργος Τάσιος\nΓράφει ο Θαν. Γιαννακόπουλος\nΗ είδηση, για Μικρό Πανεπιστήμιο που θα λειτουργήσει στο Δήμο Καρπενησίου, ζωντάνεψε μνήμες μέσα από τις διηγήσεις των γονιών μας που πέρασαν από τον τόπο μας. Μνήμες για την Πρώτη μικρή, Πρώτη μεγάλη του τότε Δημοτικού Σχολείου, πριν περάσουν οι μαθητές τις τάξεις του και φθάσουν στο Σχολαρχείο.\nΔεν γνωρίζω γιατί προτιμήθηκε η λέξη Μικρό και όχι Λαϊκό που εδώ και χρόνια χρησιμοποιείται από άλλους Δήμους της Επικράτειας.Με την ονομασία Μικρό δηλώνεται ότι το Πανεπιστήμιο έχει την ιδιότητα του μικρού όπως αυτή ερμηνεύεται από το Λεξικό του Μανώλη Τριανταφυλλίδη. Όποιο και αν είναι το σκεπτικό, σε καμία περίπτωση δεν ικανοποιεί, κατά τη γνώμη μου, τους Ευρυτάνες που εδώ και πολλά χρόνια αγωνίζονται για την ίδρυση Πανεπιστημιακής Σχολής στο τόπο μας. Μιας Σχολής, χωρίς πρώτο συνθετικό. Έτσι, η ονομασία θα μείνει, ξένη, φαντάζομαι στους Ευρυτάνες Πανεπιστημιακούς δασκάλους, τους ακαδημαϊκούς που γεννήθηκαν στον τόπο μας, τους επιστήμονες που τον υπηρετούν, αλλά και στους πολίτες του τόπου.\nΔεν υπάρχει μικρό ή μεγάλο πανεπιστήμιο.Υπάρχει μόνο Πανεπιστήμιο καθώς και Ανοικτό πανεπιστήμιο.Στην κατηγορία αυτή φοιτούν οι φοιτητές, σπουδάζουν την επιστήμη τους, μετά από εξετάσεις .\nΣτην άλλη κατηγορία που ανήκει το Λαϊκό Πανεπιστήμιο, δηλαδή πανεπιστήμιο κοντά στο λαό, παρακολουθούν διαλέξεις πολίτες ενός δήμου, μιας περιοχής σε θέματα που τους ενδιαφέρουν.Τα θέματα μπορεί να αφορούν την υγεία, το περιβάλλον, τη γεωργία, την κτηνοτροφία, τον τουρισμό κτλ. Και στην κατάσταση που υπάρχει σήμερα στη χώρα αλλά και στο Νομό το Λαϊκό Πανεπιστήμιο μπορεί να προσφέρει, αν αρχίσει με την ενημέρωση για την αξιοποίηση των πηγών πλούτου της ευρυτανικής γης.\nΣύμφωνα με το ρεπορτάζ, για το θέμα αυτό έχει γίνει πριν δυο χρόνια σχετική έρευνα από χειριστές - πιλότους υδροπλάνων και το αποτέλεσμα αυτής έδειξε ότι η λίμνη Κρεμαστών, πληροί όλες εκείνες τις προϋποθέσεις για την δημιουργία υδατοδρομίου. Το θέμα είναι πως μπορεί να λειτουργήσει ένα τέτοιο υδατοδρόμιο και πως θα υλοποιηθεί επί της ουσίας αυτή η κίνηση. Πάντως αν η Τοπική Αυτοδιοίκηση και στην προκειμένη περίπτωση οι Δήμοι Αγράφων και Αγρινίου και κατ΄ επέκταση και ο Δήμος Καρπενησίου, δουν το θέμα με πολύ σοβαρότητα, μέσα από μια συγκροτημένη διαδημοτική συνεργασία, ένα τέτοιο εγχείρημα μπορεί να στεφθεί με απόλυτη επιτυχία, με γενικότερο όφελος, την τουριστική και οικονομική ανάπτυξη της περιοχής.\nΣύμφωνα με στοιχεία, έχει καταγραφεί σημαντικό ενδιαφέρον για τα υδατοδρόμια από τους φορείς του τουρισμού και του νησιωτικού χώρου, ενώ ισχυρά ονόματα της αγοράς έχουν εκδηλώσει την επιθυμία τους για συμμετοχή στο εγχείρημα και μάλιστα σε λίμνες και μεταξύ αυτών και για την λίμνη Κρεμαστών.\nΕΠΕΣΑΝ ΟΙ ΥΠΟΓΡΑΦΕΣ ΓΙΑ ΤΗΝ ΑΓΟΡΑΠΩΛΗΣΙΑ ΤΟΥ ΜΟΝΤΑΝΑ\nΟ γνωστός επιχειρηματίας Βιτάλ Γατένιος είναι ο νέος ιδιοκτήτης, του μεγαλυτέρου ξενοδοχειακού συγκροτήματος της Ευρυτανίας αλλά και της Ελλάδας γενικότερα.\nΣύμφωνα με το ρεπορτάζ του Ε.Π., από τις 18/2/2011, καταχωρήθηκαν στο Μητρώο Ανωνύμων Εταιριών της Περιφέρειας Στερεάς Ελλάδας με αριθμ. 54, Πρακτικά Γενικής Συνέλευσης και Διοικητικού Συμβουλίου της Εταιρείας «MONTANA ΑΝΩΝΥΜΗ ΕΤΑΙΡΕΙΑ ΤΟΥΡΙΣΤΙΚΕΣ ΕΠΙΧΕΙΡΗΣΕΙΣ» και HOTEL CLUB MONTANA A.E.», από τα οποία προκύπτει ότι εκλέχτηκε νέο Διοικητικό Συμβούλιο στην Εταιρεία με πρόεδρο και Δ/ντα Σύμβουλο τον Αβραάμ Γατένιο έμπορο, κάτοικο Λάρισας, που γεννήθηκε στην Λάρισα, Αντιπρόεδρο τον κ. Βιτάλ Γατένιου του Αβραάμ και μέλος την κ. Λουίζα Γατένιου, επίσης κατοίκοι Λάρισας.\nΗ Εταιρεία θα εκπροσωπείτε από τον Πρόεδρο και Δ/ντα Σύμβουλο κ. Αβραάμ Γατένιο ή τον Αντιπρόεδρο κ. Βιτάλ Γατένιο.\nΣύμφωνα με την ηλεκτρονική εφημερίδα ΚΕΡΔΟΣ, η οικογένεια Γατένιου δραστηριοποιείται στον χώρο των παιδικών ειδών και διαθέτει καταστήματα σε όλη την Ελλάδα. Ακολούθησε η δημιουργία ενός ομίλου που δραστηριοποιείται στον χώρο των κατασκευών και του real estate. Διαθέτει, επίσης, κέντρα φιλοξενίας ηλικιωμένων στη Λάρισα και τη Λαμία, δύο ψυχιατρικές κλινικές στη Θεσσαλονίκη, καθώς και δύο πολυκλινικές σε Λάρισα και Θεσσαλονίκη. Η τελευταία επιχειρηματική κίνηση έγινε το 2007 όταν αγόρασε το ξενοδοχείο «Ionian Blue Spa» της Λευκάδας.\nΣτο επόμενο φύλλο μας, θα αναφερθούμε, με εκτενές ρεπορτάζ, στην οικογένεια ΣΤΡΑΓΑΛΗ και στην μεγάλη προσφορά τους στην οικονομική ανάπτυξη της περιοχής μας.\nΓΙΑ ΤΟ ΜΟΝΤΑΝΑ\nΤο ΜΟΝΤΑΝΑ που ιδρύθηκε από τον αρχιτέκτονα Αλκη Στραγάλη το 1989, είναι ένα πολυτελές καταφύγιο βρίσκεται στις πλαγιές του Βελουχιού και σε υψόμετρο 1.200μ. Διαθέτει 3 τραπεζαρίες και πιάνο μπαρ, ενώ στο χώρο του ξενοδοχείου υπάρχει ελικοδρόμιο.\nΤο πιστοποιημένο σπα του Montana, που εγκαινίασε ο Δημήτρης Αβραμόπουλος το 2006, ως Υπουργός Τουρισμού, διαθέτει 2 εσωτερικές θερμαινόμενες πισίνες. Οι εγκαταστάσεις του σπα περιλαμβάνουν επίσης τζακούζι, σάουνα και αίθουσες μασάζ.\nΤα ιδιαίτερα φινετσάτα ρουστίκ δωμάτια διαθέτουν ξύλινα δοκάρια στην οροφή και χειροποίητα φωτιστικά. Στις σύγχρονες ανέσεις περιλαμβάνεται η δορυφορική τηλεόραση, το μίνι μπαρ και η σύνδεση στο internet.\nΤο Spa Montana διαθέτει πλήρως εξοπλισμένο αθλητικό κέντρο με γήπεδα μπάσκετ και βόλεϊ, καθώς και 2 γυμναστήρια.\nΤο ξενοδοχείο διαθέτει εσωτερικό χώρο στάθμευσης με χωρητικότητα 150 αυτοκινήτων και άμεση πρόσβαση στα δωμάτια μέσω ανελκυστήρα.\nΗΜΕΡΑ ΤΗΣ ΓΥΝΑΙΚΑΣ Όλγα Οικονόμου: Μια δυναμική γυναίκα στο χώρο της Υγείας\nΚάθε μέρα είναι η μέρα της γυναίκας. Μια φορά το χρόνο, όμως, η γυναίκα τιμάται ιδιαιτέρως! Στις 8 Μαρτίου γιορτάζει η γυναίκα, η κόρη, η σύζυγος, η μάνα. Η γυναίκα της Ελλάδας, της Ευρώπης, του κόσμου, η γυναίκα της καριέρας, η νοικοκυρά και η άνεργη. Ανήμερα αυτής της γιορτής, είθισται σε εκδηλώσεις που διοργανώνονται, να τιμούνται κάποιες ξεχωριστές γυναίκες για την δράση, την προσφορά και το έργο τους.\nΣτα πλαίσια αυτής της εορτής, εμείς σήμερα μέσα από τις στήλες του ΕΠ θα αφιερώσουμε λίγες αράδες για μια ξεχωριστή ευρυτάνισσα, για μια γυναίκα που έχει προσφέρει πολλά στο χώρο της Υγείας, που έχει αγωνιστεί για τα πολιτικά της πιστεύω, που έχει δημιουργήσει μια όμορφη οικογένεια, αλλά που ποτέ δεν ξέχασε την ιδιαίτερη πατρίδα της, την γενέθλια γη, την Ευρυτανία.\nΜιλάμε για την κ. Όλγα Οικονόμου, την Dr Φαρμακολογίας, τη Διοικητή του Σισμανόγλειου Νοσοκομείου, την Πολιτευτή του Νομού Ευρυτανίας, μια αεικίνητη γυναίκα, που ειλικρινά είναι άξια πολλών συγχαρητηρίων.\nΤο τελευταίο 1,5 χρόνο η κ. Οικονόμου τελεί χρέη Διοικητή στο Σισμανόγλειο Γεν.Νοσοκομείο Αττικής, ενώ στο αμέσως επόμενο διάστημα θα ενταχθεί στις αρμοδιότητές της και η Διοίκηση του 1ου Νοσοκομείου ΙΚΑ Αθήνας.\nΤα προηγούμενα χρόνια η κ. Οικονόμου, για όσους δεν γνωρίζουν, διατέλεσε Διευθύντρια του Φαρμακευτικού Τμήματος του ΓΝ Αλεξάνδρα και είναι από τα σημαντικά εκείνα στελέχη του κυβερνώντος κόμματος, που διατηρεί από χρόνια προσωπική σχέση με τον πρωθυπουργό Γιώργο Παπανδρέου.\nΤο 2004 έθεσε υποψηφιότητα για Βουλευτής Ευρυτανίας με το ΠΑΣΟΚ, και παρότι κατήλθε στο στίβο της πολιτικής για πρώτη φορά και η προεκλογική της εκστρατεία κράτησε μόνο λίγες ημέρες, η ανταπόκριση του ευρυτανικού κόσμου ήταν τόσο μεγάλη, που τις έστειλε το μήνυμα ότι τη χρειάζεται και πως τη θέλει κοντά του.\nΗ κ. Οικονόμου πάντα είχε ανοιχτεί την πόρτα του γραφείου της για τους Ευρυτάνες, και για όσους την χρειάζονταν. Κάποιος που την γνωρίζει καλά, θα την παρομοίαζε ως ένα κομμάτι μάλαμα, ως μια γυναίκα θησαυρό, η οποία θέλει και έχει να δώσει ακόμα πολλά και στο χώρο της Υγείας και γιατί όχι και στην Πολιτική.\nΝα της ευχηθούμε υγεία, μακροημέρευση και κάθε επιτυχία στο δύσκολο έργο της.\nΔιευθύντρια Φαρμακοποιός ΕΣΥ, Διδάκτωρ Ιατρικής Παν/μίου Αθηνών.\nΑντιπρόεδρος και Προεδρεύουσα του Εθνικού Οργανισμού Φαρμάκου (2001-2004)\nΕπιστημονική Συνεργάτης Ιατρικής Σχολής Παν/μίου Αθηνών και Επιστημονική Συνεργάτης στην Έδρα των Οικονομικών Υγείας (Εθνική Σχολή Δημόσιας Υγείας),\nΜέλος Κεντρικού Συμβουλίου Υγείας (ΚΕ.Σ.Υ.), Μέλος Διοικητικού Συμβουλίου Α΄ Περιφερειακού Συστήματος Υγείας, Πρόνοιας (2001-2004), Πρόεδρος Ασφαλιστικού Ταμείου Τ.Ε.Α.Υ.Φ.Ε. (1995) και Μέλος του Εθνικού Οργανισμού Φαρμάκου (1995- 2003).\nΠρόεδρος της Πανελλήνιας Επιστημονικής Εταιρείας Νοσοκομειακών Φαρμακοποιών (Π.Ε.Φ.Ν.Ι.), Πρόεδρος της Πανελλήνιας Ένωσης Νοσοκομειακών Φαρμακοποιών (1993-2003), Μέλος της Ομάδας Εμπειρογνωμόνων του Υπουργείου Υγείας για την αναμόρφωση του Συστήματος Υγείας στην Ελλάδα (1994). Εθνικός εκπρόσωπος στην Ευρ.Ένωση για την φαρμακευτική εκπαίδευση. Mέλος στο ευρωπαϊκό πρόγραμμα για την ασφάλεια των ασθενών Eunetpass και μέλος της European Society of oncology pharmacy και της European association of hospital pharmacists. Μέλος της Επιτροπής Συγγραφής Νοσοκομειακού Συνταγολογίου του Υπουργείου Υγείας. Ανακοινώσεις και ομιλίες σε εκπαιδευτικά σεμινάρια - συνέδρια (ελληνικά, ευρωπαϊκά και διεθνή), που αφορούν θέματα φαρμάκου, φαρμακοοικονομίας και διοίκησης υγείας.\nΝίκος Σερετάκης Δημοτικός Σύμβουλος Καρπενησίου: “Το θέμα της «μείωσης» των τελών θυμίζει την καλύβα του Χότζα”\nΣτα πλαίσια της συχνής μας επικοινωνίας με τους αυτοδιοικητικούς του τόπου μας, σήμερα έχουμε την τιμή να φιλοξενούμε στην εφημερίδα μας, αποκλειστική συνέντευξη του κ. Νικολάου Σερετάκη, Δημοτικού Συμβούλου Καρπενησίου με την παράταξη της Λαϊκής Συσπείρωσης.\nΤι λέει ο κ. Σερετάκης στην Βάσω Φεγγούλη για την νέα Δημοτική, Αρχή, τον Κώστα Μπακογιάννη, τα νέα Δημοτικά Τέλη του Δήμου Καρπενησίου, για το μνημίνιο, τον Καλλικράτης, στην πολύ ενδιαφέρουσα συνέντευξη που ακολουθεί.\nΕίναι η πρώτη φορά που εκπροσωπείται η ΛΑΙΚΗ ΣΥΣΠΕΙΡΩΣΗ στο Δημοτικό Συμβούλιο Καρπενησίου; Τι μπορούμε να περιμένουμε από σας;\nΑυτό που είπαμε και προεκλογικά. Θα συμβάλλουμε για να αναδείξουμε τα προβλήματα και τον ένοχο για αυτά, για να οργανωθεί η λαϊκή αντίσταση και η πάλη, να διεκδικήσουμε λύσεις σε όφελος των λαϊκών στρωμάτων.\nΠως κρίνετε τη νέα Δημοτική αρχή Καρπενησίου, 2 μήνες μετά την ανάληψη των καθηκόντων;\nΌπως την περιμέναμε: χωρίς καμία διάθεση κινητοποίησης και αντίστασης, δεσμευμένη στην αντιλαϊκή πολιτική, βοηθητική στην κυβέρνηση. Το πόσο επικίνδυνα είναι αυτά για τα λαϊκά δικαιώματα στο νέο τοπίο που δημιούργησε ο Καλλικράτης στους Δήμους θα φανεί πολύ γρήγορα.\nΤον επικεφαλής της και Δήμαρχο Καρπενησίου Κώστα Μπακογιάννη;\nΣυνεπής εκφραστής των κομμάτων και δυνάμεων που τον στήριξαν και της πολιτικής τους.\nΣτο τελευταίο Δ.Σ, αποφασίστηκε μεταξύ άλλων και η μείωση των τελών σε ποσοστό 7%. Με ανακοίνωση της ΛΑΙΚΗΣ ΣΥΣΠΕΙΡΩΣΗΣ αναφέρετε όμως ότι αποτελούν πρόκληση οι συμβολικές αυτές μειώσεις των τελών που προτάθηκαν όταν οι ίδιες παρατάξεις στηρίζουν την πολιτική που έχει ληστέψει πάνω από το 30% του εισοδήματός μισθωτών, επαγγελματιών, αγροτοκτηνοτρόφων και συνταξιούχων, χαρακτηρίζοντάς τα αντιλαϊκά γιατί δεν λαμβάνουν υπόψη τη διαφορετική οικονομική δυνατότητα των δημοτών. Δεν θεωρείται δηλ. ότι έχουμε μείωση τελών;\nΤο θέμα της «μείωσης» θυμίζει την καλύβα του Χότζα, χώρια που ορισμένοι δημότες θα δουν και απόλυτη αύξηση. Δεν ξεχνάμε ότι, εκτός από τα παραπάνω, οι δυνάμεις του ΠΑΣΟΚ και της ΝΔ χαρίσανε δισεκατομμύρια που όφειλαν οι κυβερνήσεις στους δήμους και ανέχονται την παρακράτηση πόρων. Δεν ξεχνάμε ότι το 12% της φοροληστείας του ΦΠΑ πηγαίνει στους δήμους. Ότι προεκλογικά ο κ. Μπακογιάννης μας καλούσε να δεχτούμε «τη στενότητα του Κεντρικού Κράτος», δηλαδή τις άγριες περικοπές που υλοποιεί η κυβέρνηση του ΠΑΣΟΚ στο όνομα της κερδοφορίας του κεφαλαίου. Τώρα στέλνει και αυτός το λογαριασμό στους δημότες. Χαρακτηριστικό παράδειγμα με τα σχολεία: αποδέχονται τις περικοπές στις σχολικές επιτροπές και αυξάνουν, με την ψήφο όλων των 3 άλλων παρατάξεων, το δημοτικό φόρο για να τις ...χρηματοδοτήσουν.\nΤι είναι τα ανταποδοτικά; Είναι έμμεσοι φόροι, δηλαδή η πιο άδικη και πιο επαχθής μορφή φορολογίας. Έχουμε μείωση της έμμεσης φορολογίας; Όχι. Έχουμε έστω αναλογική ελάφρυνση των δημοτών; (με βάση του τι χάνουν αλλά και με βάση του τι από αυτά καταλήγουν στο δήμο) Επίσης όχι.\nΠοιες οι δικές σας προτάσεις πάνω σε αυτό το θέμα;\nΗ πρόταση του ΚΚΕ είναι αναπόσπαστα δεμένη με την πάλη για αλλαγή των συσχετισμών σε όλα τα επίπεδα. Διεκδικούμε την πλήρη χρηματοδότηση των Δήμων από το κράτος με κριτήριο την κάλυψη των σύγχρονων λαϊκών αναγκών. Απαιτούμε την επιστροφή όλων των παρακρατηθέντων. Τα χρήματα αυτά ανήκουν στους εργαζόμενους. Η διάθεσή τους αλλού αποτελεί χαρακτηριστικό παράδειγμα διαφθοράς.\nΗ Λαϊκή Συσπείρωση έχει συγκεκριμένη τοποθέτηση για το σύνολο των φόρων, τελών, δικαιωμάτων που επιβάλλει ο Δήμος με κριτήρια: αύξηση της φορολογίας του μεγάλου κεφαλαίου, ελάφρυνση για μισθωτούς και αυτοαπασχολούμενους, μείωση της έμμεσης φορολογίας στην προοπτική της κατάργησής. Στη βάση αυτή προτείναμε στο δημοτικό συμβούλιο:\n- Διαφοροποίηση των τελών που πληρώνουν οι επιχειρήσεις, με ελάφρυνση των μικρών καταστημάτων. Αντίθετα αύξηση τελών για τράπεζες, σούπερ μάρκετ, ΔΕΗ, ΟΤΕ, υποκαταστήματα αλυσίδων, βιομηχανίες, ξενοδοχεία 4* και 5*, νυχτερινά κέντρα, μεγάλες αποθήκες, τέλος 15 φορές του τέλους των κατοικιών.\nΠοιες είναι επίσης οι προτάσεις σας για ένα σωστό σχεδιασμό για την διαχείριση των απορριμμάτων στην Ευρυτανία;\nΕίναι από τα κατ’ εξοχήν θέματα που απαιτούν εθνικό σχεδιασμό, αλλά και που αναδείχνουν τις εγκληματικές ευθύνες των δημοτικών αρχών ΠΑΣΟΚ και ΝΔ (που σήμερα προωθούν την ιδιωτικοποίηση και την επικίνδυνη καύση) σε όλη τη χώρα, και το νομό μας.\nΕίναι χαρακτηριστική η στάση όλων των 3 άλλων παρατάξεων, και αυτών που επικαλούνται «οικολογικό» προφίλ, στο θέμα του ΧΑΔΑ. Αποφάσισαν να κρατήσουν «προσωρινά» ανοικτό το ΧΑΔΑ Καρπενησίου και να στέλνουν εκεί όλα τα σκουπίδια με μοναδικό κριτήριο το χαμηλότερο κόστος. Στα ερωτήματα που θέσαμε για το ποια είναι η στρατηγική για μετά, αν υπάρχει κίνδυνος για υπόγεια ύδατα ή πυρκαγιά δεν λάβαμε απάντηση. Απορρίφθηκε ακόμη και το στοιχειώδες, να γίνει έστω συγκριτική μελέτη μεταξύ των υφιστάμενων ΧΑΔΑ και η προσωρινή λύση να επιλεγεί με αυτά τα κριτήρια (δημόσια υγεία – ασφάλεια).\nΤο πρόβλημα μπορεί να αντιμετωπιστεί ολοκληρωμένα μόνο από Ενιαίο Κρατικό Φορέα μέσα από Εθνικό Σχέδιο με προτεραιότητες: Την πρόληψη παραγωγής, την ανακύκλωση με διαλογή στην πηγή, την ορθολογική μεταφορά, την πλήρη αποκατάσταση των ανεξέλεγκτων χωματερών, την επιλογή κατάλληλου μίγματος σύγχρονων μεθόδων επεξεργασίας, την χωροθέτηση των σχετικών υποδομών σε υπερτοπικό επίπεδο.\nΤι προτείνετε να γίνει για να έχουμε ένα βιώσιμο και κερδοφόρο Χιονοδρομικό Κέντρο στο Καρπενήσι;\nΑκόμα και αν ένα χιονοδρομικό κέντρο – επιχείρηση είναι κερδοφόρο για τον επιχειρηματία, αυτό δε σημαίνει και όφελος για τη ζωή του τόπου. Μπάνσκο, Μπόροβετς και Παμπόροβο μπορεί να κερδοφορούν στη Βουλγαρία, δέστε όμως την κατάσταση των λαϊκών στρωμάτων. Δέστε επίσης ποιοι τα χρησιμοποιούν. Εμείς διεκδικούμε όλες οι αθλητικές υποδομές και εγκαταστάσεις να υπηρετούν τις τεράστιες και αυξανόμενες ανάγκες για μαζική άθληση και φυσική αγωγή. Προϋπόθεση είναι να γίνουν δημόσια-λαϊκή περιουσία υπό κεντρικό σχεδιασμό.\nΠως μπορεί να υπάρξει αφύπνιση της εργατικής τάξης και της νεολαίας τόσο στον Δήμο Καρπενησίου, όσο και στον Δήμο Αγράφων;\nΝα συναντηθούν οι αγωνιστικές παραδόσεις με τις ανάγκες του σήμερα. Τα βήματα σε ορισμένους χώρους πρέπει να ολοκληρωθούν. Να αναδειχθούν φορείς με αγωνιστικό προσανατολισμό, να συγκροτηθεί γραμματεία του ΠΑΜΕ.\nΗ κυβέρνηση ψήφισε το μνημόνιο με την αιτιολογία «ή το ψηφίζουμε ή χρεοκοπούμε». Συμφωνείτε με αυτό το δίλημμα;\nΤο μνημόνιο περιέχει μέτρα που έχουν αποφασιστεί εδώ χρόνια στην ΕΕ, περιέχονται στα προγράμματα των ΠΑΣΟΚ – ΝΔ. Στόχο έχουνε τη συμπίεση της μισθωτής εργασίας προς όφελος της κερδοφορίας και της ανταγωνιστικότητας των επιχειρηματικών ομίλων. Για αυτό και δεν έχουν τέλος. Στη σύνοδο κορυφής της ΕΕ στις 25 Μάρτη συζητούν νέα εφιαλτικά μέτρα: νέα αύξηση ορίων συνταξιοδότησης, νέα μείωση συντάξεων, δραστική μείωση μισθών, θεσμοθέτηση λιτότητας διαρκείας.\nΟι λαϊκές οικογένειες ήδη οδηγούνται στη χρεωκοπία όταν πρόσφατα τα δημοσιεύματα αποκάλυπταν τα 600 δις καταθέσεων των ελλήνων καπιταλιστών στις Ελβετικές τράπεζες.\nΤο πραγματικό δίλημμα λοιπόν είναι χρεοκοπία του λαού ή της πλουτοκρατίας.\nΟι εργαζόμενοι δεν ευθύνονται για την κρίση. Δεν «τα φάγανε μαζί». Να αρνηθούν να ζήσουν στην ανέχεια και την ανασφάλεια για να αυξηθεί η κερδοφορία των μονοπωλίων. Να αρνηθούν να πληρώσουν την κρίση και να διεκδικήσουν τον πλούτο που παράγουν. Να στείλουν το λογαριασμό σε ΠΑΣΟΚ – ΝΔ και τα στηρίγματά τους.\nΘεωρείτε ότι σήμερα φτάσαμε σε αδιέξοδο και αν ναι πως μπορούμε να βγούμε από αυτό;\nΗ κρίση είναι διεθνής κρίση του καπιταλισμού και όχι αποτέλεσμα της μιας ή της άλλης διαχείρισης, ή της ανικανότητας του ΠΑΣΟΚ ή της ΝΔ. Η μόνη έξοδος από την κρίση βρίσκεται στην έξοδο από το σύστημα.\nΠροϋπόθεση είναι η αλλαγή των συσχετισμών: Αμφισβήτηση των νόμων και της κυριαρχίας του κεφαλαίου. Αποδυνάμωση ΠΑΣΟΚ και ΝΔ στην κοινωνία: από τη βουλή μέχρι το συνδικάτο, το δήμο, τον πολιτιστικό σύλλογο. Οργάνωση του λαού στο ΠΑΜΕ, την ΠΑΣΥ, το ριζοσπαστικό λαϊκό κίνημα. Απόφαση συστράτευσης με το ΚΚΕ.\nΠώς βλέπετε τον θεσμό της Αιρετής Περιφερειακής Αυτοδιοίκησης;\nΗ περιφερειακή τοπική διοίκηση έχει οικοδομηθεί με γνώμονα τα συμφέροντα του κεφαλαίου. Ο «Καλλικράτης» αποτέλεσε όρο του «μνημονίου», αποτελεί μοχλό για την εφαρμογή του. Δεν είναι τυχαίο ότι η μόνη συγκεκριμένη συζήτηση σήμερα για τις περιφέρειες είναι για το πως θα γίνουν μοχλοί της φοροεπιδρομής, πως θα δημιουργήσουν εισπρακτικούς μηχανισμούς για το ΦΠΑ.\nΚλείνοντας, τι θα θέλατε άλλο να προσθέσετε;\nΚαμιά αναμονή, καμία ανοχή. Δράση τώρα για τα προβλήματα. Λαϊκή συμμαχία και αντεπίθεση για τη ζωή που μας αξίζει.\nΧΑΝΤΖΗΓΙΑΝΝΗΣ - ΜΑΚΡΥΠΟΥΛΙΑ ΣΤΟ ΚΑΡΠΕΝΗΣΙ ΚΑΙ ΣΤΟ ΦΑΚΟ ΤΩΝ ΠΑΠΑΡΑΤΣΙ ΤΟΥ ΠΑΛΜΟΥ\nΤι έρωτας είναι κι αυτός του Μιχάλη και της Ζέτας; Όπου σταθούν κι όπου βρεθούν φωνάζουν τα παιδιά ότι είναι ερωτευμένα και καλά κάνουν! Κι εγώ μαζί τους είμαι! Για το Μιχάλη Χατζηγιάννη και για την Ζέτα Μακρυπούλια λέω καλέ, που τα παιδιά ήρθαν στο Καρπενήσι για να περάσουν λίγες μέρες ξεγνοιασιάς και ξεκούρασης και να γλυτώσουν για λίγο και από τους παπαράτσι. Αμ δε! Τους εγώ τους είδα που πήγα με παρέα για φαγητό στη ταβέρνα του φίλου μου του Νασιόπουλου «ΤΟ ΧΩΡΙΑΤΙΚΟ» στο Μικρό Χωριό (φωτο). Κι εκεί που παραγγέλναμε τα φαγητά μας, νάτα και τα πιτσουνάκια πιασμένα χέρι-χέρι, ήρθαν και κάθισαν στο δίπλα τραπεζάκι και φάγανε. Ευχαριστημένοι μείνανε κι από την φιλοξενία και από τα λαχταριστά εδέσματα που γεύτηκαν και αφού χαιρέτισαν τους ιδιοκτήτες που τους ξέρουν καλά, αναχώρησαν για το ξενώνα τους.\nΣτην πάνω φωτο η πίσω εξωτερική πλευρά του διαμερίσματος, στην μεσαία το σαλόνι με το τζάκι και στην κάτω η μπροστινή πλευρά. Η είσοδος του οροφοδιαμερίσματος είναι στην κάτω δεξιά μεριά της φωτό, όπου φαίνονται οι μαρμάρινες σκάλες.\nΝέο ΔΣ για την ιστορική ομάδα ΑΠΟΔ Φραγκίστας Κατεβαίνει στο πρωτάθλημα της Β΄κατηγορίας\nΣτην ανασυγκρότησή της προχώρησε η πάλαι ποτέ κραταιά ομάδα της Δυτικής Φραγκίστας, η οποία μετά από 3 χρόνια απουσίας από τα ευρυτανικά γήπεδα, σκοπεύει να επιστρέψει δριμύτερη την νέα αγωνιστική σεζόν.\nΤην περασμένη Τετάρτη το απόγευμα στη Δυτική Φραγκίστα φίλοι και παλιά μέλη της ομάδας συγκεντρώθηκαν προκειμένου να προχωρήσουν σε εκλογές και να αναδείξουν νέο διοικητικό συμβούλιο.\nΜετά από πολύωρη συζήτηση και με κοινό τους στόχο να ξαναζωντανέψουν την ομάδα του χωριού τους, οι συμμετέχοντας στη συνεδρίαση εξέλεξαν πρόεδρο του νεοσύστατου ΔΣ τον Αντώνη Κολοκύθα, (ΦΩΤΟ) αντιπρόεδρο τον Χρήστο Γαλανό, γραμματέα τον Βαγγέλη Λαθύρη, ταμεία τον Δημήτρη Γαλανό και μέλος τον Γιώργο Μάκκα.\nΤο νέο ΔΣ, στο αμέσως επόμενο διάστημα, θα κάνει τις πρώτες κινήσεις τους για να ενισχυθεί η ομάδα, ούτως ώστε να είναι έτοιμη να αγωνιστεί στο Β’ Τοπικό Πρωτάθλημα, προκειμένου να ανεβεί στην Α’ Κατηγορία.\n* Αξίζουν συγχαρητήρια σε όλους τους συντελεστές του χορευτικού του Πανευρυτανικού Συλλόγου Αιτ/νιας. Η παρουσία του στον ετήσιο χορό του Συλλόγου, που έγινε το περασμένο Σάββατο στο Αγρίνιο ήταν εντυπωσιακή και δικαιολογημένο το χειροκρότημα από τους παρευρισκόμενους.\n*Η παρουσίαση μιας εκδήλωσης δεν είναι απαραίτητο να γίνεται πάντα από τον επικεφαλή του κάθε Δ.Σ., ως εξ΄ οφίτσιο δικαίωμα. Καλόν είναι η παρουσίαση να γίνεται από κάποιον που να μπορεί να χειρίζεται και τον λόγο καλά και τον χαρακτήρα της εκδήλωσης…\n*Δεν φαίνεται πως πέτυχε η απόφαση του Δήμου Αγράφων να διοργανώσει τα φετινά κούλουμα στον ΛΑΧΑΝΟΚΗΠΟ, καθότι αρκετοί Δημότες προτίμησαν να γιορτάσουν την Καθαρή Δευτέρα στα χωριά τους και να μην μετακινηθούν στον Τριπόταμο. Αυτό ας προσεχτεί ιδιαίτερα καθότι εδώ και χρόνια διοργανώνονται με επιτυχία ανάλογες εκδηλώσεις στην Δυτ. Φραγκίστα, στην Κρέντη, στο Ραπτόπουλο κ.ά και επομένως για πολλούς και διάφορους λόγους είναι δύσκολο να σταματήσουν να γίνονται.\n*Ιδιαίτερα όμως θα ήθελα να σταθώ στην ωραία εκδήλωση που διοργάνωσαν και φέτος οι καρναβαλιστές της Κρέντης. Πάνω από 20 άτομα, ανήμερα της Κυριακής πέρασαν από τα καταστήματα και την πλατεία του χωριού, δημιουργώντας μια υπέροχη εορταστική ατμόσφαιρα που καταχειροκροτήθηκε από τους κατοίκους. Αυτή την ωραία προσπάθεια θα πρέπει ο Δήμος να την προσέξει πολύ καθότι αν υποστηριχτεί ανάλογα μπορεί να γίνει μια μεγάλη αποκριάτικη εκδήλωση με παρελάσεις και άλλα, πραγματικό σημείο αποκριάτικης αναφοράς στο νεοσύστατο Δήμο Αγράφων.\n* Σε κάποιους, υποτίθεται «Δημοκρατικούς Πολίτες» της ευρυτανικής χώρας, ενοχλεί πολύ όπως αποδείχτηκε, το γεγονός ότι στα τοπικά μας έντυπα κατά καιρούς προβάλλονται και γάμοι συμπολιτών μας. Απ΄ ότι παρακολουθώ, κατά διαστήματα αρκετοί γάμοι, έχουν προβληθεί μέσα από τις σελίδες του Ε.Π., όπως το περασμένο καλοκαίρι γάμος στην Κρέντη, πέρυσι στην Επισκοπή, φέτος στο Καρπενήσι κλπ. Το θέμα όμως και το ερώτημα είναι γιατί ενοχλούνται τόσο πολύ αυτοί οι «Δημοκρατικοί» «συμπολίτες» μας και στέλνουν μέχρι και ανώνυμες επιστολές διαρρηγνύοντας τα ιμάτιά τους, για την προβολή κάποιου γάμου. Γιατί ρε παλικάρια κάνετε έτσι. Μήπως θέλετε να δημοσιευτεί και ο δικός σας γάμος; - παρότι πέρασαν εδώ που τα λέμε κάμποσα χρονάκια – Αν θέλετε στείλτε φωτογραφίες και εμείς εδώ είμαστε και στο επόμενο φύλλο θα σας έχουμε στο σαλόνι. Όμως αν ψάχνετε για κάτι άλλο, ευθαρσώς σας γνωστοποιώ ότι ψάχνετε λάθος… καθώς και λάθος πόρτα χτυπήσατε. Μπορεί να έχετε συνηθίσει με αυτό τον άκομψο τρόπο να επικοινωνείτε συνεχώς «ανωνύμως» και κρυπτόμενοι, όμως πρέπει να ξέρετε ότι αυτή σας η «ανωνυμία» είναι τουλάχιστον επιεικώς ατυχής…\n* Αν στα ανωτέρω λάβω υπόψη και κάποιες άλλες αντίστοιχες τέτοιες «κινήσεις» αυτών των τόσο «δημοκρατικών συμπολιτών» μας, τότε μπορώ να πω με σιγουριά ότι «γιατρειά» σε αυτό που τους ενοχλεί προς το παρόν δεν βλέπω...\n*Τα απορρίμματα θα κάνουν και πάλι το γνωστό τους δρομολόγιο, εκμυστηρεύτηκε κορυφαίο στέλεχος του Δήμου Αγράφων, σε φίλο προχτές το απόγευμα. Δηλαδή για να λέμε τα πράγματα με το όνομά τους και με το νέο Δήμο θα έχουμε μια από τα ίδια…\n* Έδωσα μάχη στις περασμένες εκλογές, μου έλεγε καλός συντοπίτης και ψήφισα τον καλύτερο για την Ευρυτανία. Η επιλογή του σημερινού Βουλευτή, για να μας εκπροσωπήσει στο Κοινοβούλιο για μια ακόμη τετραετία, ήταν κατά την γνώμη μου, όπως και για την γνώμη 9000 Ευρυτάνων, η καλύτερη. Μετά όμως από ενάμισι χρόνο δεν μπορώ να πω τα ίδια, καθότι χωρίς να καταλάβω πως, διαπιστώνω ότι η Ευρυτανία από κεί που είχε 1 Βουλευτή, τώρα παρουσιάστηκαν άλλοι 4 που δίνουν «μάχη» για την επίλυση των προβλημάτων του τόπου. Ερώτηση, από το Ηράκλειο για τα Σχολεία, ερώτηση από την Εύβοια για την σήραγγα, ερώτηση από Βοιωτία για το ΚΤΕΛ και βάλε. Πως η Ευρυτανία από μονοεδρική, έγινε ξαφνικά πολυεδρική δεν το κατάλαβα και μαζί μου παρά πολλοί Ευρυτάνες…\n*Ρε παιδιά είναι αλήθεια αυτό που έμαθα, ότι και καλά οι αποκριάτικες γιορτές του δήμου Καρπενησίου κόστισαν περισσότερα χρήματα απ’ αυτά που είχε στην άκρη ο δήμος; Αααα αν είναι έτσι, τότε δεν μας τα λένε καλά τα πράγματα και κάπου αρχίζω να ανησυχώ.\n* Προσπάθησα να βρω κάποια στοιχεία από το τρίπτυχο «Δικαιοσύνη, αλληλεγγύη, εξορθολογισμός», της Δημοτικής Αρχής Καρπενησίου όσον αφορά τα Δημοτικά Τέλη και σε κάποια χωριά του πρώην Δήμου Φουρνάς και παραλίγο να μου κοπεί η ανάσα. Στη Βράχα λοιπόν και στο Κλειστό, οι αυξήσεις είναι πολύ μεγάλες και φτάνουν σε ποσοστό αλλά και σε αξία, στα σπίτια 313,80% και στα καταστήματα σε 541,38% . Μια οικία δηλ. 80 τμ που μέχρι τώρα πλήρωνε ετήσια 80 χ 0,29 = 23,20 ευρώ, για το 2011 θα πληρώσει 80 χ 1,20 = 96 ευρώ, ενώ ένα κατάστημα 80 τμ που πλήρωνε 80 χ 0,29 = 23,20 ευρώ ετήσια, τώρα θα πληρώσει 80 χ 1,86 = 148,80 ευρώ ετήσια. Μήπως κάποιοι βιάστηκαν να γράψουν τα όσα έγραψαν περί μειώσεως των τελών και μάλιστα με πανηγυρικό τρόπο. Για άλλη μια φορά επαναλαμβάνεται το σύνηθες των «κλασικών» ρεπόρτερ, να γράφουν όσα γράφουν, χωρίς να έχουν πλήρη εικόνα για το ρεπορτάζ…\n* Πολλές και βαριές είναι οι καταγγελίες της μείζονος μειοψηφίας του Δήμου Καρπενησίου για αμμοχάλικα, φορτηγά, έργα, προσλήψεις κλπ. Αν πράγματι συμβαίνουν τα καταγγέλλοντα που και εγώ διάβασα σε ανακοίνωση της Δημοτικής Ομάδας του Βαγγέλη Καρφή, θεωρώ ότι κάτι δεν πάει καλά και θα πρέπει γρήγορα να διορθωθεί, πριν αλέκτωρ λαλήσει…\n* Καταργείται το επίδομα ανεργίας αν ο άνεργος διαθέτει ορισμένα περιουσιακά στοιχεία, λέει η Κομισιόν αμφισβητώντας ευθέως το καθολικό - μέχρι σήμερα - δικαίωμα των Ελλήνων άνεργων. Ειδικότερα, η Ευρωπαϊκή Επιτροπή, για το θέμα αυτό αναφέρει ότι η παροχή του επιδόματος ανεργίας στους ανέργους θα παρέχεται μετά από έλεγχο των εισοδηματικών και περιουσιακών στοιχείων των ανέργων (!!!) και προαναγγέλλει την δραστική μείωση και άλλων κοινωνικών παροχών μετά από αξιολόγηση τους. Μπράβο αδέλφια Ευρωπαίοι, δώστε στους ανέργους και αυτό το «δώρο» για να καταλάβουμε πόσο πολύ μας συμπαθείτε.\n*Δεν υπάρχει καμία διάσπαση της ΝΔ στην Ευρυτανία, δήλωσε ο πολιτευτής Χρήστος Αρβανίτης, επισημαίνοντας ότι είναι ελάχιστοι όσοι διαχώρισαν τη θέση τους και ακολούθησαν την Ντόρα Μπακογιάννη στην δική της πολιτική διαδρομή.\nΑπ΄ ότι φαίνεται μέχρι στιγμής κάπως έτσι έχουν τα πράγματα. Όταν θα ανοίξει γραφείο στην Ευρυτανία η Ντόρα, τότε θα μπορώ κι εγώ να σας πω αν θα έχουμε διάσπαση ή όχι. Προς το παρόν πάντως κάτι τέτοιο, επαναλαμβάνω δεν φαίνεται.\n*Ίσως μια γυναίκα καταφέρει να νοικοκυρέψει την χώρα δήλωσε από την Λαμία η Ντόρα Μπακογιάννη, όπου βρέθηκε για να εγκαινιάσει τα γραφεία του κόμματος της. Μακάρι να νοικοκυρευτεί η χώρα και ας είναι και από γυναίκα. Έτσι όμως που την κατάντησαν, οι μεγάλοι πατεράδες του Έθνους, δεν βλέπω νοικοκυριό πολύ εύκολα…\nΕΝΑ ΞΕΧΩΡΙΣΤΟ ΠΟΙΗΜΑ ΓΙΑ ΤΗΝ ΕΥΡΥΤΑΝΙΣΣΑ ΒΙΡΓΙΝΙΑ ΠΟΥΛΟΥ ΠΟΥ ΖΕΙ ΣΤΗΝ ΑΜΕΡΙΚΗ\nΤΑ ΟΓΔΟΝΤΑΧΡΟΝΑ ΤΗΣ ΒΙΡΓΙΝΙΑΣ ΠΟΥΛΟΥ\nΜέσα σε όλα τ’ αδέλφια της η Βιργινία είναι πρώτη\nκαι με τους δυο αδελφούς έχει ένα στρατιώτη,\nπου μες τον στίβο της ζωής βοήθεια προσφέρει\nσε αυτόν που αγωνίζεται, σε αυτόν που υποφέρει.\nΟγδόντα χρόνια πέρασαν από την γέννησή της,\nτην αγαπούν τ’ αδέλφια της και όλοι οι δικοί της.\nΜαζί με τον Γρηγόρην την σε όλα αυτά τα χρόνια,\nαπέχτησαν τρία παιδιά, επίσης πέντε εγγόνια.\nΕίναι μεγάλη προσφορά μέσα στην κοινωνία\nαπ’ τον Γρηγόρη αδέλφια μου κι από την Βιργινία.\nΕιρηνικοί, φιλότιμοι, με τον σταυρό στο χέρι,\nστην εκκλησιά ανάβουνε αγάπης αγιοκέρι.\nΧορός μεγάλος σήμερα εις την Ευρυτανία\nκαι μέρος παίρνει στο χορό και η Αιτωλοακαρνανία.\nΟι οικογένειες κρατούν στον στίβο την σκυτάλη,\nοι άνθρωποί της δωρηταί άξιοι και μεγάλοι.\nΜέσα εις την Κοινότητα, πρωτοστατούν, προσφέρουν\nκαι προσπαθούν την πρόοδο σε αυτήν να μεταφέρουν.\nΓι’ αυτό αδέλφια σήμερα όλοι μας να χαρούμε\nκι έτσι την Βιργινία μας όλοι να συγχαρούμε.\nΔίπλα εις τον Γρηγόρην της με στόχο την ελπίδα\nτην εκκλησία μας τιμούν, καθώς και την πατρίδα.\nΕφέτος μήνα Μάιο, με τέκνα με εγγόνια,\nτου γάμου τους εορτάζουμε πενήντα πέντε χρόνια.\nΑς ευχηθούμε όλοι μας μαζί στην Βιργινία\nνα ζει με τον Γρηγόρη της με αγάπη κι αρμονία.\nΠρεσβύτερος Αναστάσιος Διακοβασίλης usa\nΗ κ. Βιργινία Πούλου - Ζαχαροπούλου, είναι σύζυγος του γνωστού Ελληνοαμερικάνου Επιχειρηματία Γρηγόρη Ζαχαρόπουλου, που κατάγεται από την Αγία Βλαχέρνα Ευρυτανίας. Εγκρίνουμε και επαυξάνουμε τα όσα ποιητικώς αναφέρει για την κ. Βιργινία ο π. Αναστάσιος Διακοβασίλης, που υπηρετεί στην Αρχιεπισκοπή Αμερικής, στο παραπάνω πόνημά του, ευχόμενοι εκ βάθους καρδιάς, χρόνια πολλά και ευλογημένα τόσο στην συμπεθέστατη κ. Βιργινία όσο και στον εξαίσιο σύζυγό της κ. Γργηγόρη Ζαχαρόπουλο, εκλεκτό και πολύ αγαπητό φίλο και συντοπίτη.\nΑποκριάτικος χορός και εορτασμός της Γυναίκας από το Σύλλογο Γυναικών Δυτικής Φραγκίστας\nΤην περασμένη Κυριακή το βράδυ 6 Φεβρουαρίου, ο Σύλλογος Γυναικών Δυτ. Φραγκίστας πραγματοποίησε τον αποκριάτικο χορό του στο χώρο του Ξενώνα του χωριού, γιορτάζοντας και ταυτοχρόνως την Γιορτή της Γυναίκας.\nΜε ζωντανή παραδοσιακή μουσική και παρουσία αρκετών χωριανών, αλλά και φίλων του συλλόγου, οι παρευρισκόμενοι διασκέδασαν ως τις πρώτες πρωινές ώρες. Η Πρόεδρος κ. Ειρήνη Φλέγκα και τα μέλη του Συλλόγου διοργάνωσαν μια άψογη εκδήλωση και τους αξίζουν πολλά συγχαρητήρια.\nΤην ωραία αυτή γιορτή άνοιξε το χορευτικό του Δημοτικού και Γυμνασίου Δυτ. Φραγκίστας με τους μαθητές να χορεύουν παραδοσιακούς χορούς. Στη συνέχεια τη σκυτάλη πήραν οι επίσημοι προσκεκλημένοι, ενώ δεν άργησε να ανάψει το κέφι και να σύρουν το χορό και οι υπόλοιποι προσκεκλημένοι, διασκεδάζοντας με την ψυχή τους.\nΤην εκδήλωση τίμησαν με την παρουσία τους ο Αντιδήμαρχος Αγράφων κ. Νίκος Φούκας, ο πρώην Δήμαρχος Φραγκίστας κ. Θωμάς Μπόνιας, οι δημοτικοί σύμβουλοι κ. Βάσω Φεγγούλη και κ. Λεωνίδας Τελώνης, ο πρόεδρος του χωριού κ. Θύμιος Κολοκύθας, ο Διοικητής του Α.Τ. Κερασοχωρίου κ. Δημήτρης Ματσούκας ο πρώην Δ.Σ. Βίνιανης Ηλίας Μάκκας, κ.α.\nΠαρουσία της Ντόρας Μπακογιάννη τα εγκαίνια των γραφείων της ΔΗΣΥ στη Λαμία\nΤα γραφεία της ΔΗΜΟΚΡΑΤΙΚΗΣ ΣΥΜΜΑΧΙΑΣ εγκαινίασε στις 3/3/2011 η Πρόεδρος του Κινήματος κ. Ντόρα Μπακογιάννη στη Λαμία. Τα γραφεία βρίσκονται στην πλατεία Ελευθερίας (είσοδο από Ρ. Φεραίου 1).\nΤο χώρο των γραφείων της ΔΗ.ΣΥ. κατέκλυσε πλήθος πολιτών, οι οποίοι ευχήθηκαν στην Ντόρα Μπακογιάννη και τη συντονιστική επιτροπή του κινήματος καλή επιτυχία. Η κ. Μπακογιάννη δήλωσε απόλυτα ικανοποιημένη από την εικόνα των γραφείων και συνεχάρη όσους εργάσθηκαν για την ολοκλήρωσή της. Μετά το πέρας των εγκαινίων είχε σύντομη συζήτηση με τα μέλη της συντονιστικής επιτροπής και έδωσε οδηγίες για το παραπέρα άνοιγμα του κινήματος στους πολίτες της Φθιώτιδας. Η κ. Μπακογιάννη εξέφρασε την αισιοδοξία της για την πορεία του κινήματος τονίζοντας χαρακτηριστικά ότι «από αυτό εδώ το γραφείο θα βγει ο πρώτος Βουλευτής της ΔΗΣΥ στη Φθιώτιδα».\nΛίγο πριν τα εγκαίνια η κ. Μπακογιάννη μίλησε σε μεγάλη συγκέντρωση που οργάνωσε η ομάδα πολιτών Λαμίας στο Ξενοδοχείο «ΣΑΜΑΡΑΣ», όπου αναφέρθηκε σε όλα τα θέματα που απασχολούν σήμερα τη χώρα μας. Στην ομιλία της κ. Μπακογιάννη παρευρέθησαν ο Βουλευτής της ΔΗΣΥ κ. Γεώργιος Κοντογιάννης, ο εκπρόσωπος Τύπου του κόμματος κ. Οικονόμου, ο Περιφερειακός Διευθυντής του κόμματος κ. Θάνος Κούβελος και ο αναπληρωτής του κ. Αθανάσιος Τσόβολος, καθώς και τα στελέχη της ΔΗΣΥ, στη Λαμία, Ηλίας Χορμόβας και Ταξ. Ζαλοκώστας. Την κ. Μπακογιάννη τίμησε με την παρουσία του ο Δήμαρχος Λαμίας κ. Γεώργιος Κοτρωνιάς, συνοδευόμενος από τον Δημοτικό Σύμβουλο κ. Γιώργο Καββαδία, ο πρώην Δήμαρχος Δαφνουσίων κ. Κώστας Πάσσας και άλλοι.\nΝέος Αστυνομικός Δ/ντης Ευρυτανίας ο Νίκος Στασινός Αποστρατεύτηκαν οι Νάνης, Παυλέτσης, Κυριαζόπουλος και Αντζάς\nΟ κ. Νικόλαος Στασινός, (ΦΩΤΟ) μέχρι πρότινος Υποδιευθυντής, είναι ο νέος Διευθυντής της Αστυνομικής Διεύθυνσης Ευρυτανίας.\nΜετά τις κρίσεις που έγιναν στο Σώμα την περασμένη εβδομάδα, ενώ ο κ. Νίκος Παυλέτσης, αστυνομικός διευθυντής Ευρυτανίας, αποστρατεύτηκε αφού συμπλήρωσε 35 χρόνια υπηρεσίας. Υποδιευθυντές της Αστυνομικής Διεύθνσης Ευρυτανίας αναλαμβάνουν οι κ.κ. Νίκος Πολύζος και Παναγιώτης Παπαρούπας.\nΕπίσης αποστρατεύτηκαν οι Αριστείδης Κυριαζόπουλος αστυνομικός διευθυντής Φθιώτιδας, Βασίλης Αντζάς αστυνομικός διευθυντής Εύβοιας καθώς και ο περιφερειακός αστυνομικός διευθυντής Στερεάς Ελλάδας Παναγιώτης Νάνης. Ο ίδιος με επιστολή του αποχαιρετά τους πολίτες της Στερεάς και όλους τους συναδέλφους του.\nΝέος Διευθυντής στην Γενική Αστυνομική Διεύθυνση Στερεάς αναλαμβάνει ο κ. Απόστολος Κασκάνης, που αποσπάστηκε από την Διεύθυνση Ασφάλειας Αττικής με πολυετή δράση στον τομέα της δίωξης ναρκωτικών.\nΠΑΡΑΜΕΝΕΙ ΣΤΗ ΘΕΣΗ ΤΟΥ\nΠαραμένει στη θέση του ο υπαρχηγός της αστυνομίας Γιάννης Ραχοβίτσας, για τον οποίο υπήρξε έντονη φημολογία παραίτησης μετά τα τραγικά γεγονότα στην περιοχή Ρέντη. Το ανώτατο συμβούλιο της αστυνομίας, με το οποίο άρχισαν οι ετήσιες κρίσεις σήμερα, αποφάσισε να διατηρήσει ως έχει την κορυφή της αστυνομίας.\nΈτσι, παραμένει στη θέση του ο αρχηγός, αντιστράτηγος Λευτέρης Οικονόμου, ο υπαρχηγός κ. Ραχοβίτσας και ο επιτελάρχης κ. Παπαγιαννόπουλος. Την ίδια ώρα αποστρατεύεται ο Επιθεωρητής Θεσσαλίας της ΕΛΑΣ υποστράτηγος Γ. Καμαρινόπουλος, ενώ προάγεται στο βαθμό του υποστράτηγου ο μέχρι σήμερα αστυνομικός διευθυντής Λάρισας, ταξίαρχος Γ. Χαλάτσης, ο οποίος σύμφωνα με εκτιμήσεις αναμένεται να αναλάβει τη θέση του επιθεωρητή Θεσσαλίας της ΕΛΑΣ.\nΜε Απόφαση του Αρχηγού της Ελληνικής Αστυνομίας, Αντιστρατήγου Ελευθέριου Οικονόμου τοποθετήθηκαν οι τέσσερις Αντιστράτηγοι της Ελληνικής Αστυνομίας, ως ακολούθως:\nΙωάννης ΡΑΧΩΒΙΤΣΑΣ ως Υπαρχηγός του Σώματος\nΝικόλαος ΠΑΠΑΓΙΑΝΝΟΠΟΥΛΟΣ ως Προϊστάμενος Επιτελείου του Αρχηγείου Ελληνικής Αστυνομίας\nΝικόλαος ΣΕΡΕΤΗΣ, ως Γενικός Επιθεωρητής Αστυνομίας Βορείου Ελλάδος και\nΓρηγόριος ΜΠΑΛΑΚΟΣ, ως Γενικός Επιθεωρητής Αστυνομίας Νοτίου Ελλάδος.\nΠολικές θερμοκρασίες στην Ευρυτανία Πρόβλημα δημιουργήθηκε στο δρόμο Βελούχι Αγία Τριάδα, με ασθενή που έπρεπε να μεταφερθεί σε Νοσοκομείο\nΣε εξέλιξη βρίσκεται το κύμα κακοκαιρίας που πλήττει από το απόγευμα της Καθαράς Δευτέρας όλη τη χώρα. Χαμηλές θερμοκρασίες, χιονοπτώσεις και θυελλώδεις άνεμοι συνέθεσαν το σκηνικό του καιρού.\nΠυκνή χιονόπτωση το βράδυ της Τρίτης σημειώθηκε σε πολλές περιοχές της χώρας, ενώ παρέμειναν κλειστά τα σχολεία σε όλη την Περιφέρεια Στερεάς Ελλάδας, αλλά και σε αρκετές περιοχής της υπόλοιπης επικράτειας.\nΣε θερμοκρασίες κάτω από το 0 παρέμεινε ο υδράργυρος τις προηγούμενες 2 μέρες στην Ευρυτανία, προκαλώντας προβλήματα λόγω του παγετού σε πολλά σημεία των επαρχιακών οδών. Την Τρίτη το πρωί τόσο οι εργάτες της ΔΕΣΕ όσο και οι επιχειρήσεις αποχιονισμού των δήμων, «πάλεψαν» με τον πάγο για να κρατήσουν ανοιχτό το εθνικό αλλά και το κεντρικό οδικό δίκτυο. Κλειστός λόγω του χιονιού ο δρόμος Καρπενήσι Φουρνά και Προυσσός-Αγρίνιο. Κλειστός παρέμεινε και ο δρόμος Βελούχι – Αγ. Τριάδα με αποτέλεσμα κάτοικος του χωριού να αποκλειστεί, καθώς μετέφερε τον γιο του άρρωστο στο Νοσοκομείο Καρπενησίου. Υπάλληλοι της Πυροσβεστικής Υπηρεσίας Καρπενησίου και Φουρνάς, καθώς και Αστυνομικοί της Διεύθυνσης Ευρυτανίας βρέθηκαν στη θέση «Βράχος» προκειμένου να απεγκλωβίσουν πατέρα και γιο, οι οποίοι έμειναν στο σημείο αυτό για αρκετή ώρα, επειδή δεν στάλθηκε εκχιονιστικό μηχάνημα να καθαρίσει το δρόμο.\nΕδώ θα πρέπει να αναφέρουμε ότι οι συμπολίτες μας που εγκλωβίστηκαν στην περιοχή “ΒΡΑΧΟΣ” , εξέφρασαν την δυσφορία τους για το γεγονός ότι έκλεισε ένας κεντρικός οδικός άξονας, που συνδέει την Ευρυτανία με την Καρδίτσα, χωρίς να ληφθούν τα απαραίτητα μέτρα από τους αρμοδίους.\nΤα σχολεία του νομού παρέμειναν κλειστά χθες Τρίτη, ενώ σήμερα θα λειτουργήσουν κανονικά.\nΣύμφωνα με την ΕΜΥ, από αύριο Πέμπτη το σκηνικό του καιρού θα αλλάξει, ανεβάζοντας θερμοκρασία κα θυμίζοντας λίγο Άνοιξη.\nΣτη λίστα με τα 34 «Πιστοποιημένα νοσοκομεία» το Γενικό Νοσοκομείο Καρπενησίου\nΜε απόφαση του υπουργείου Υγείας επιδιώκεται άμεσα η αναβάθμιση του Γενικού Νοσοκομείου Καρπενησίου μέσω της νέας πιστοποίησης ποιότητας που προωθείται και η οποία θα πραγματοποιηθεί στα πλαίσια υλοποίησης της δράσης «Πιστοποίηση τριάντα τεσσάρων (34) νοσοκομείων» που αναλύεται σε τρία υποέργα, συνολικού ύψους 980.000 ευρώ.\nΑπό το Γραφείο του Βουλευτή Ευρυτανίας Ηλία Καρανίκα ανακοινώνεται ότι την 28η Φεβρουαρίου 2011, το Υπουργείο Υγείας και Κοινωνικής Αλληλεγγύης ενέκρινε από άποψη σκοπιμότητας το έργο «Πιστοποίηση τριάντα τεσσάρων (34) νοσοκομείων» επιλεγμένων περιοχών τουριστικού ενδιαφέροντος (ιαματικός τουρισμός κ.λ.π.), μεταξύ των οποίων και το Γενικό Νοσοκομείο Καρπενησίου. Για το έργο αυτό θα αναπτυχθούν 3 υποέργα και συγκεκριμένα:\nΤο υποέργο 1: «Διοίκηση – συντονισμός έργου, από το εθνικό κέντρο βιολογικών υλικών (ΕΚΕΒΥΛ)»,\nΤο υποέργο 2: «Πιστοποίηση νοσοκομείων από το ΕΚΕΒΥΛ, σε συνεργασία με αντίστοιχο οργανισμό διαπιστεύσεων υγείας, όπως ενδεικτικά είναι ο οργανισμός «QualeVITA» στην Κύπρο» και\nΤο υποέργο 3: «Εκπαίδευση προσωπικού για τις δύο ανωτέρω δράσεις, με φορέα υλοποίησης το ΕΚΕΒΥΛ, σε συνεργασία με το εθνικό και καποδιστριακό πανεπιστήμιο Αθήνας».\nΣτόχος του έργου είναι η αναβάθμιση του εθνικού συστήματος υγείας και κοινωνικής φροντίδας, σε πανελλήνιο επίπεδο. Ο φορέας υλοποίησης του έργου και των τριών υποέργων, (ΕΚΕΒΥΛ), θα καταθέσει προγραμματισμό των δράσεων, με αναλυτικό χρονοδιάγραμμα για όλα τα πιο πάνω αναφερόμενα, σε συνεργασία με το εθνικό και καποδιστριακό πανεπιστήμιο Αθήνας και τον οργανισμό διαπιστεύσεων υγείας. Το όλο έργο, το οποίο θα ολοκληρωθεί εντός δώδεκα (12) μηνών, συνολικής προϋπολογιζόμενης δαπάνης που ανέρχεται στο ποσό των 980.000ευρώ συμπεριλαμβανομένου του Φ.Π.Α., θα αντιμετωπιστεί από τη χρηματοδότηση του εθνικού στρατηγικού πλαισίου αναφοράς (ΕΣΠΑ) 2007-2013.»\nΗ Ειδική Υπηρεσία Τομέα Υγείας και Κοιν. Αλληλεγγύης καλείται να προβεί στις απαραίτητες περαιτέρω ενέργειες, σύμφωνα με τις αναφερόμενες, στο προοίμιο της απόφασης, διατάξεις του εθνικού και κοινοτικού δικαίου, οι οποίες αφορούν δημόσιες συμβάσεις έργων ή υπηρεσιών, καθώς και τις αναφερόμενες διατάξεις που διέπουν την πραγματοποίηση έργων και υπηρεσιών, διαμέσου των διαδικασιών και της χρηματοδότησης του Εθνικού Στρατηγικού Πλαισίου Αναφοράς (Ε.Σ.Π.Α.), λόγω της ανάγκης και σπουδαιότητας υλοποίησης του εν λόγω έργου\nΤέλος, επισημαίνεται ότι σε περίπτωση που το Νοσοκομείο Καρπενησίου πληροί τα απαραίτητα κριτήρια θα ενισχύσει τις δυνατότητες επέκτασής του στον τομέα του ιαματικού τουρισμού και γενικότερα θα πιστοποιήσει την δυνατότητά του να εκτελεί εργαστηριακούς ελέγχους με βάση τα ευρωπαϊκά και διεθνή πρότυπα.\nΑΝΑΚΟΙΝΩΣΗ ΤΗΣ ΠΑΡΑΤΑΞΗΣ ΤΟΥ ΒΑΓΓΕΛΗ ΚΑΡΦΗ ΓΙΑ ΤΟ ΘΕΜΑ ΤΩΝ ΝΕΩΝ ΤΕΛΩΝ ΣΤΟ ΔΗΜΟ ΚΑΡΠΕΝΗΣΙΟΥ ΜΕ ΣΧΕΤΙΚΟΥΣ ΠΙΝΑΚΕΣ\nΣκληρή ανακοίνωση για τα νέα Τέλη στον Δήμο Καρπενησίου εξέδωσε η Δημοτική ομάδα της μείζονος μεοψηφείας του Βαγγέλη Καρφή.\nΣε προηγούμενη ανάρτηση για τεχνικούς λόγους δεν δημοσιεύτηκαν στην σελίδα μας οι σχετικές πίνακες που αναφέρονται στα τέλη και λεπτομερώς σε ποιά χωριά έγινε μείωση αλλά και σε ποιά η αυξηση ξεπέρασε το 500%!!!!\nΗ ανακοίνωση, συνοδευόμενη με τους παραπάνω πίνακες αλλά και με άλλες "καταγγελιές" έχει ως εξής:\n“Διαβάζοντας κάποιος τις τοπικές εφημερίδες την προηγούμενη εβδομάδα σχετικά με τέλη φωτισμού και καθαριότητας που επέβαλε το Δ.Σ. του Δήμου Καρπενησίου εύκολα οδηγείται στο συμπέρασμα ότι πρώτον ο Δήμαρχος πρότεινε μειώσεις τις οποίες δεν αποδέχτηκε η μείζονα αντιπολίτευση, δηλαδή εμείς και δεύτερον ότι η μείζονα αντιπολίτευση προέβη σε επίδειξη λαϊκισμού αφού πρότεινε μειώσεις μεγαλύτερες από τις μειώσεις που πρότεινε ο Δήμαρχος. Και αναρωτιέσαι πως είναι δυνατόν να υπάρχει ο ορισμός της απόκλισης του άσπρου μαύρου μεταξύ δύο τοπικών εφημερίδων του Νομού για αντικειμενική ενημέρωση των πολιτών και για ένα θέμα τελείως συγκεκριμένο και καταγεγραμμένο. Κατά την άποψή μας η καλύτερη δημοσιογραφική παρουσίαση της απόφασης των τελών είναι η παράθεση συγκεκριμένων πινάκων πράγμα το οποίο αποφεύχθηκε έντεχνα από τη Δημοτική Αρχή για να μην μπορούν οι δημότες να κάνουν τη σύγκριση. Το παράδοξο όμως είναι ότι ενώ συμβαίνουν σημεία και τέρατα στο Δήμο Καρπενησίου τον τελευταίο καιρό, καταγράφονται στον τοπικό τύπο ως κόντρες της αντιπολίτευσης με τη συμπολίτευση και ως λαϊκισμός της αντιπολίτευσης. Καταγγέλθηκε σε συνεδρίαση του Δ.Σ. ότι Αντιδήμαρχος του Δήμου Καρπενησίου προέβη σε αμμοληψία στην δημοτική ενότητα Προυσού με ίδια μέσα και για ίδιο όφελος και μέχρι σήμερα δεν δόθηκε από κανέναν απάντηση για το γεγονός. Αποδείχτηκε στην συνεδρίαση του Δ.Σ. ότι Αντιδήμαρχος είχε άμεση εμπλοκή με ίδια (φορτηγά) μεταφορικά μέσα, σε δημοτικό έργο που για το οποίο ο ίδιος υπέγραψε συμφωνητικό ως εκπρόσωπος του Δήμου με ιδιώτη εργολάβο και με σκοπό την παράνομη πώληση προϊόντων του κλαρωτού ποταμού σε υπό ανέγερση κτίριο αλυσίδας σούπερ μάρκετ απουσία της Κτηματικής Υπηρεσίας του Δημοσίου. Μέχρι σήμερα ο ίδιος Αντιδήμαρχος είναι ανάδοχος ετέρου δημοτικού έργου στο Δήμο Καρπενησίου προϋπολογισμού περίπου 55.000 ευρώ, πράγμα που αποτελεί νομικό κώλυμα για τον ίδιο και πρόσφατα 3 αντιδήμαρχοι και ο δήμαρχος που αποτελούν την πλειοψηφία στην Οικονομική Επιτροπή εκχώρησαν το έργο σε άλλον εργολάβο που υπέδειξε εγγράφως ο ελεγχόμενος αντιδήμαρχος ανάδοχος. Πρωτοφανές περιστατικό στην ιστορία της τοπικής αυτοδιοίκησης. Πρόσφατα ο Δήμαρχος προσπάθησε να προσλάβει ιδιώτη σύμβουλο με ετήσιο κόστος 75.000 ευρώ για να διεκπεραιώνει εργασία των υπαλλήλων αλλά ευτυχώς με την έγκαιρη παρέμβασή μας αποτρέψαμε την περίεργη βούληση του Δημάρχου. Επελέγησαν και προσελήφθηκαν στο Δήμο 4 ειδικοί σύμβουλοι (πρόκειται να προσληφθούν άλλοι δύο) με τεράστιο ετήσιο κόστος, μόνο για να ικανοποιηθούν προεκλογικές δεσμεύσεις σε ημέτερους και αξίζει να σημειωθεί ότι η τοποθέτηση των συμβούλων έγινε πριν από την προβλεπόμενη διαδικασία πρόσληψης από τον Δήμαρχο. Στην τελευταία συνεδρίαση ο Δήμαρχος είχε ένα ατυχές περιστατικό αφού πρόσβαλε την πρώην πρόεδρο της Κ.Ε.Π.ΠΑ.ΔΗ.Κ την κα Πάζιου με προσωπικά υπονοούμενα, η οποία την επόμενη ημέρα παραιτήθηκε από ευθιξία και μόνο και όταν ζητήθηκε από τον Δήμαρχο να επανορθώσει, χρησιμοποίησε την ξύλινη γλώσσα των πολιτικών που τη γνωρίζει τόσο καλά και είπε: «ας ασχοληθούμε με τα πραγματικά προβλήματα του Δήμου». Αν αυτό είναι το νέο μοντέλο που επικαλείται ο κ. Δήμαρχος για το Δήμο Καρπενησίου, τότε και εμείς ως μείζονα αντιπολίτευση είμαστε υποχρεωμένοι να σταματήσουμε αυτόν τον πρώιμο κατήφορο της Δημοτικής Αρχής προς όφελος των δημοτών αλλά και προς όφελος της κοινωνίας που ζουν τα παιδιά μας και θα ζήσουν τα εγγόνια μας.\nΟφείλουμε όμως σήμερα να πούμε την αλήθεια στους δημότες για την πρόσφατη απόφαση της επιβολής τελών η οποία παρουσιάστηκε ως αθώα μείωση στο 7%. Καταρχήν για την επιβολή των τελών φωτισμού και καθαριότητας οφείλει κάθε δημοτική αρχή κατά την κοινή λογική και σύμφωνα με την κείμενη νομοθεσία να λάβει υπόψη την διαφοροποίηση των Κοινοτήτων σε σχέση με τις υπηρεσίες που δέχονται σε καθαριότητα και φωτισμό και επίσης να υπάρχουν συγκεκριμένα στοιχεία όπως αναλυτική εκτίμηση προϋπολογισμού εσόδων και δαπανών και να συνυπολογιστεί η οικονομία κλίμακος που μπορεί να επιτευχθεί από τη συνένωση των υπηρεσιών καθαριότητας των πρώην δήμων και την αναδιοργάνωση των όρων παροχής της υπηρεσίας από τον νέο δήμο (σχ. 60/2010 ΣτΕ). Τίποτα από αυτά δεν έγινε και πραγματικά απορούμε οι τόσοι σύμβουλοι του Δημάρχου με τι ασχολούνται αφού στην συγκεκριμένη απόφαση υπάρχει τεράστια αδικία για τους δημότες των απομακρυσμένων Κοινοτήτων. Αξίζει να σημειωθεί ότι οι κάτοικοι των Αλεστίων, της Ροσκάς, της Μεσοκώμης και άλλων Κοινοτήτων που ουσιαστικά δέχονται υπηρεσίες από το δήμο για λίγους μήνες ετησίως και με μικρή συχνότητα γιατί τα χωριά αυτά δεν κατοικούνται, θα πληρώνουν σύμφωνα με την απόφαση για οικία με ίδια τετραγωνικά μέτρα το ίδιο ακριβώς τέλος ετήσια με τους κατοίκους των τουριστικών Κοινοτήτων που δέχονται συχνότερα τις υπηρεσίες του Δήμου και καθ΄όλη την διάρκεια του έτους”.\nΟι νέοι πίνακες της απόφασης του Δ.Σ. σε σχέση με την υφιστάμενη κατάσταση και με καταγραφή των ποσοστιαίων μεταβολών έχουν ως εξής:\nΓια τον πρώην Δήμο Καρπενησίου προκύπτει σε ότι αφορά την πόλη Καρπενησίου, μείωση 6,5% για οικίες και μείωση 7% για καταστήματα. Στις τουριστικές κοινότητες η μείωση είναι μεγαλύτερη (22%) για οικίες και 6,25% μείωση για καταστήματα. Στα απομακρυσμένα και μη αναπτυγμένα όμως χωριά του πρώην Δήμου Καρπενησίου υπάρχει τεράστια αδικία με δεδομένο ότι οι επιχειρήσεις, ουσιαστικά τα παραδοσιακά καφενεία και τα παραδοσιακά παντοπωλεία τα οποία κάνουν πραγματικά κοινωνική πολιτική στα χωριά, καλούνται να πληρώσουν δημοτικά τέλη αυξημένα κατά 55%. Π.χ. ένα καφενείο στο Στένωμα εμβαδού 80 τμ πλήρωνε τέλη φωτισμού και καθαριότητας 80 χ 1,20 =96 ευρώ ετήσια. Από 01/01/2001 το ίδιο καφενείο θα πληρώνει 80 χ 1,86 = 148,80 ευρώ ανά έτος.\nΣτον πρώην Δήμο Δομνίστας υπάρχει μείωση κατά 7,7% στις οικίες και κατά 7% στα καταστήματα σε σχέση με την υφιστάμενη κατάσταση ΕΚΤΟΣ από τα καταστήματα της Δομνίστας και του Κρικέλλου που επιβαρύνονται με αύξηση 20%\nΣτον πρώην Δήμο Κτημενίων γίνεται αύξηση κατά 20% των τελών για τις οικίες και αύξηση κατά 8,6% στα καταστήματα.\nΣτον πρώην Δήμο Ποταμιάς στις οικίες γίνεται αύξηση 26,3% και στις επιχειρήσεις 60% για Μικρό και Μεγάλο Χωριό και 24% αύξηση για τα υπόλοιπες Κοινότητες. Για παράδειγμα ένα κατάστημα στο Μεγάλο Χωριό 80 τμ πλήρωνε ετήσια τέλη 80 χ 1,50 = 120 ευρώ και τώρα θα πληρώνει 80 χ 2,40 = 192 ευρώ.\nΣτον πρώην Δήμο Προυσού αντικειμενικά τα τέλη ήταν υψηλά και αυτό αποδεικνύεται από την σύγκριση μιάς οικίας π.χ. στον Πρόδρομο 80 τμ που πλήρωνε 80 χ 1,45 = 116 ευρώ ετήσια όταν ένα διαμέρισμα στην Αθήνα 80 τ.μ. πληρώνει 80 χ 1,65 = 132 ευρώ ετήσια.\nΣτον πρώην Δήμο Φουρνάς γίνονται τεράστιες αυξήσεις σε ποσοστό αλλά και σε αξία, σε οικίες και καταστήματα (313,80% για οικίες και 541,38% για καταστήματα).\nΜια οικία 80 τμ μέχρι τώρα πλήρωνε ετήσια 80 χ 0,29 = 23,20 ευρώ και για το 2011 θα πληρώνει 80 χ 1,20 = 96 ευρώ. Ένα κατάστημα 80 τμ πλήρωνε 80 χ 0,29 = 23,20 ευρώ ετήσια και τώρα θα πληρώνει 80 χ 1,86 = 148,80 ευρώ ετήσια.\nΗ ΠΡΟΤΑΣΗ ΤΗΣ ΜΕΙΖΟΝΟΣ ΜΕΙΟΨΗΦΙΑΣ\nΣύμφωνα με την ανακοίνωση της Δημοτικής Παράταξης του Βαγγέλη Καρφή, η δική τους πρόταση, είχε σαν βάση την δικαιοσύνη και την οικονομική στενότητα των δημοτών αφού υπήρξαν μειώσεις μισθών και εισοδημάτων των μικρομεσαίων, περίπου στο 20% και πλέον, γεγονός όμως που επηρεάζει και την μείωση του κόστους των παρερχομένων υπηρεσιών από τους Δήμους στους Δημότες (μείωση μισθών δημοτικών υπαλλήλων). “Θεωρήσαμε επίσης, αναφέρετε στην ανακοίνωση, ότι το κόστος των αυξήσεων σε πρώτες, βοηθητικές ύλες και αναλώσιμα υλικά που απαιτούνται για την παροχή των υπηρεσιών από το Δήμο στους δημότες θα καλυφθεί από την οικονομία κλίμακος που μπορεί να επιτευχθεί από τη συνένωση των υπηρεσιών καθαριότητας των πρώην δήμων και την αναδιοργάνωση των όρων παροχής της υπηρεσίας από τον νέο δήμο (σχ. 60/2010 ΣτΕ). Σε αυτά τα συγκεκριμένα στοιχεία λοιπόν στηρίζεται η πρότασή μας η οποία είναι προϊόν αρκετών ωρών διαβούλευσης της δημοτικής μας ομάδας και κάποιος που κάνει τον δημοσιογράφο και καθημερινά είναι στο γραφείο του Δημάρχου την χαρακτήρισε «πρόχειρο σκαρίφημα». Αντίθετα αρχικά ο Δήμαρχος στην Οικονομική Επιτροπή πρότεινε αυξήσεις παντού, προφανώς γιατί είχε στο μυαλό του το ετήσιο κόστος των συμβούλων, αλλά σύρθηκε πίσω από την πρόταση της ελάσσονος αντιπολίτευσης, μιας πρότασης που αποδεδειγμένα ενέχει τον κίνδυνο της προχειρότητας και αυτό αποδεικνύεται από την κατάφορη αδικία με βάση τους πίνακες που επισυνάπτονται αλλά και το γεγονός ότι εκφράστηκε παρουσία μας στην οικονομική επιτροπή χωρίς σκέψη, απροειδοποίητα και αποδεδειγμένα υπό το καθεστώς αιφνιδιασμού και πίεσης, μια πρόταση που κατά παρέκληση της νομοθεσίας χωρίς αιτιολογία και αόριστα εξισώνει τα τέλη για κατοικία σε όλες τις τοπικές Κοινότητες στο 1,20 ευρώ/τμ, πράγμα που προσπαθεί να κάνει σε ένα βαθμό και για καταστήματα σε όλες τις Κοινότητες.\nΕμείς προτείναμε λοιπόν ότι για να επιβληθούν τα σχετικά τέλη με δικαιοσύνη, πρέπει να ενταχθούν όλες οι Κοινότητες σε τέσσερις (4) ζώνες ανάλογα με τις υπηρεσίες που παρέχονται από τον Δήμο και τη συχνότητά τους ανά Κοινότητα και με βάση τα δεδομένα που αναφέρθηκαν παραπάνω αλλά και τις εγκυκλίους που υφίστανται. Η πρότασή μας αυτή αν εφαρμοζόταν θα είχε προσωρινό χαρακτήρα με δεδομένο ότι στην πορεία θα προέκυπταν τα συγκριτικά στοιχεία ανά Κοινότητα που δεν μας παρασχέθηκαν από τη Δημοτική Αρχή άγνωστο γιατί. Προτείναμε λοιπόν :\nΑ ΖΩΝΗ: Η πόλη του Καρπενησίου (εκτός Καλλιθέα). Για την πόλη του Καρπενησίου προτείναμε 1,40 ευρώ/τμ για οικίες και 2,32 ευρώ/τμ για καταστήματα.\nΒ ΖΩΝΗ: Άγιος Νικόλαος, Βουτύρο, Κορυσχάδες, Μεγάλο Χωριό, Μικρό Χωριό, Προυσός (μόνο το χωριό). Προτείναμε 1,20 ευρώ/τμ για οικίες και 2,30 ευρώ/τμ για καταστήματα.\nΓ. ΖΩΝΗ: Όλες οι Κοινότητες που δεν εντάσσονται σε Α, Β, και Δ ζώνη. Προτείναμε 1 ευρώ/τμ για οικίες και 1,5 ευρώ/τμ για καταστήματα.\nΔ. ΖΩΝΗ: Μεσοκώμη, Ροσκά, Ψιανά, Χόχλια, Δερμάτι (παλαιό), Εσωχώρια, Πρόδρομος, Σαρκίνι, Αλέστια, Καταβόθρα, Σταυροχώρι. (Κοινότητες που ουσιαστικά κατοικούνται λιγότερους μήνες ανά έτος και επίσης αντικειμενικά οι υπηρεσίες από το Δήμο έχουν μικρή συχνότητα και κατά συνέπεια κοστίζουν πολύ λιγότερο). Προτείναμε 0,90 ευρώ/τμ για οικίες και 1,35 ευρώ/τμ για καταστήματα.\nΣε ότι αφορά τα τέλη φωτισμού και καθαριότητας για τις ευπαθείς ομάδες, καταλήγει η ανακοίνωση, συμφωνήσαμε με την πρόταση του προεδρείου και επί πλέον προτείναμε μειωμένα τέλη και για τους τρίτεκνους πράγμα το οποίο δεν έγινε δεκτό στο Δ.Σ. (υπάρχει προηγούμενη απόφαση στο Δήμο Καρπενησίου). Επίσης δεν έγινε δεκτή η πρότασή μας για μείωση του συντελεστή που εφαρμόζεται στο τέλος ακίνητης περιουσίας από το 0,30ο/οο στο 025ο/οο και η πρότασή μας αυτή στηρίζεται στο γεγονός ότι από το 2011 υπήρξε τεράστια αύξηση στις τιμές ζώνης και ιδιαίτερα στις Κοινότητες με αποτέλεσμα να έχουμε τεράστια επιβάρυνση για τους δημότες από Τ.Α.Π. Αξίζει να σημειωθεί ότι και το 0,25ο/οο που προτείναμε να εφαρμοζόταν πάλι ο δημότης θα πλήρωνε πολύ περισσότερο ΤΑΠ το 2011 σε σύγκριση με το προηγούμενο έτος”.\nΜια πρόταση με πολλούς αποδέκτες Φιλορθόδοξο κίνημα\nΓλέντησαν με τη ψυχή τους οι Ευρυτάνες της Αιτ/νιας


ΣΥΝΕΙΔΗΣΗ • 29 Μαρ 2018 09:04:18 EEST Ελλαδα\nΟ καιρός σήμερα. Λίγες νεφώσεις παροδικά αυξημένες στα ανατολικά και νότια με βροχές και τοπικές καταιγίδες στην Κρήτη, το Ανατολικό Αιγαίο και τα Δωδεκάνησα, όπου γρήγορα θα σταματήσουν περιμένουμε την Πέμπτη 29 Μαρτίου 2018. Τοπικά περιορισμένη θα είναι η ορατότητα τις πρώτες πρωινές και νυκτερινές ώρες, στα κεντρικά και βόρεια ηπειρωτικά.\nΛίγες νεφώσεις κατά διαστήματα πυκνότερες περιμένουμε την Πέμπτη στην Αττική. Η θερμοκρασία θα κυμανθεί από 8 έως 17 βαθμούς. Οι άνεμοι θα πνέουν από βορειοδυτικές διευθύνσεις μέτριοι έως ισχυροί 5-6 μποφόρ, με γρήγορη εξασθένηση.\nΛίγες νεφώσεις, παροδικά αυξημένες περιμένουμε την Πέμπτη στη Θεσσαλονίκη. Η θερμοκρασία θα κυμανθεί από 6 έως 17 βαθμούς Κελσίου. Οι άνεμοι στο Θερμαϊκό θα πνέουν από βόρειες διευθύνσεις μέτριοι 4-5 μποφόρ, όπου βαθμιαία θα στραφούν σε νοτιοανατολικούς ασθενείς έως σχεδόν μέτριους 3-4 μποφόρ.\nΕκδήλωση του Συλλόγου Ιεροψαλτών Αγρινίου με φόντο την Μεγάλη Εβδομάδα


Η Δημοτική Βιβλιοθήκη Σκύδρας «Λεόντιος Σιδηρόπουλος» προτείνει για τον Οκτώβριο 2018. - PELLAin\nΗ Δημοτική Βιβλιοθήκη Σκύδρας «Λεόντιος Σιδηρόπουλος» προτείνει για τον Οκτώβριο 2018.\n1)«Χρύσανθος: ο εκ Γραμματικού Φιλικός Πατριάρχης Κωνσταντινουπόλεως», Αθανάσιος Γιοπλάκης , βιογραφία.\n2)«Όταν δάκρυσε ο Βόσπορος», Όλγα Λιάρατζη, μυθιστόρημα.\n3)«Ιστορία χωρίς όνομα: το κρυφό πάθος της Πηνελόπης Δέλτα», Στέφανος Δάνδολος, μυθιστόρημα.\n4)«Ο εκατοντάχρονος που πήδηξε από το παράθυρο και εξαφανίστηκε», Γιούνας Γιούνασον, σουηδικό μυθιστόρημα.\n5)«Γυναίκες της Βαρκελώνης», Καρέ Σάντος, ισπανικό μυθιστόρημα.\n6)«Μ΄αυτόν εγώ δεν παίζω!», Baum Heike, ψυχολογία.\n7)«Οι ασθένειες των φυτών του κήπου σας», Joe Stubbs, κηπουρική.\n8)«Δραχμούλα μου, καλό σου ταξίδι», Όθων Τσουνάκος, ένα μικρό εικονογραφημένο αφιέρωμα στο ελληνικό νόμισμα.\n9)«Τζόρνταν», Anna Reynolds – Moira Buffini,αγγλικό θεατρικό μυθιστόρημα.\n1)«Ποιο επάγγελμα;», Francesca Crovara, εικονογραφημένο εκπαιδευτικό για παιδιά προσχολικής ηλικίας.\n2)«Το αγόρι που ζωγράφιζε πουλιά», Γεωργία Γαλανοπούλου, μυθιστόρημα(5+ ετών).\n3)«Το παιδί που δεν αγαπούσε τα βιβλία», Άρης Δημοκίδης,παιδικές ιστορίες ( 7+ ετών).\n4)«Τα αθλητικά παπούτσια του Όλι», Rachel Anderson, παιδικές ιστορίες(6+ ετών).\n5)«Ιστορίες από την παράδοση και τη λαογραφία», Κωνσταντίνος Δρόσος – Μαριάννα Κατρά, δημιουργικές δραστηριότητες για παιδιά - παραμύθια.\n6)«Το κρυφό ημερολόγιο της Ζόι Τ. Κέρλυ», Μάρτιν Γουοντέλ, εφηβικό μυθιστόρημα.


agriomeli...: Παροιμια σε προσωπικο επιπεδο\nΠαροιμια σε προσωπικο επιπεδο\nτις λαικες παροιμιωδεις νικες του καλου,\nσυναμα τις εναντιες διαγραφες\nμιας κακιας εκβασης\nκαι ξεκινησα να περπατω το\n"αγαλι αγαλι γινεται\nη αγουριδα μελι"\nΟταν το βημα πατησε\nπανω στο πρωτο αγαλι\nμε δρασκελια αδρεναλινης\nλαχταρουσα για το δευτερο.\n(πρωτο ανθρωπινο λαθος.....\nΓευθηκα την αγουριδα,\nπου σαν τωρα ακομα\nκαι σαν φυτιλακι που σιγοκαιει\nενοχλει τον σταφυλιτη μου\nμα η γευσηφρονη μνημη-εστω- του μελιου\nποτε δεν παραλογισε\nτις αισθησεις μου.\nΤο μονο που αποτυπωθηκε ηταν\nτο τσιμπημα της συλλογης του.\nΑναρτήθηκε από agriomeli στις 8:08 π.μ.\nΕΚΦΡΑΣΟΥ 6 Αυγούστου 2014 - 9:10 π.μ.\nagriomeli 6 Αυγούστου 2014 - 9:19 π.μ.\nΒαρυς ο ρολος του συλλεκτη...\n(ας με μαζεψει καποιος)\nnikos mous 6 Αυγούστου 2014 - 10:48 π.μ.\nΚαι το πιο χειρότερο agriomeli μου δεν είναι το τσίμπημα που μπορεί να ωφελήσει και να ξυπνήσει συνειδήσεις, αλλά αν δεν προλάβουμε να φτύσουμε γρήγορα την αγουρίδα, υπάρχει κίνδυνος στο τέλος να τη συνηθίσουμε!Πρώτα όμως πρέπει να την αναγνωρίσουμε, γιατί υπάρχουν αρκετοί που δεν την έχουν δει... και τότε θα χρειαστούν αρκετές ποσότητες μελιού!\nΜια ομολογία έτσι... απ' το ίδιο επίπεδο!\nΚαλημέρα με χαμόγελα αφήνω!Να 'στε όλοι καλά!!!:-)))\nagriomeli 7 Αυγούστου 2014 - 8:27 π.μ.\nΠολυ αργα για "μελια",Νικο μου....\nΗ αγουριδα κυριαρχησε\nσε σημειο εμετικο.\nποιώ - ελένη 6 Αυγούστου 2014 - 11:58 π.μ.\nΑνυπομονώ σημαίνει πως δεν γεύομαι...\nείναι μάλλον ίδιον της φύσης μας να προτρέχουμε....\nagriomeli 7 Αυγούστου 2014 - 8:32 π.μ.\nΕιναι αυτο το "ολα"\nπου θελουμε να το κλεισουμε\nσε μια τοση δα στιγμουλα...\nμην τυχον και τ'αυριο\nδεν εχει ουτε ο ,ουτε λ ,ουτε α.\nMaria Kanellaki 6 Αυγούστου 2014 - 3:47 μ.μ.\nΚαλοκαίρι και δη Αύγουστο, δεν ξεκινάμε για τέτοιες ανακαλύψεις.\nΤουλάχιστον ας διάλεγες μια πιο επίκαιρη & ανάλαφρη: "Πάτησε κι ο Αύγουστος, η άκρη του χειμώνα"....\nΛοιπόν, εμένα μ' αρέσει πολύ η φωτογραφία που διάλεξες!\nΕπίσης έχω την εξής απορία. Ανυπομονησία ή αδράνεια;\n(Ξεκάρφωμα όλα, γιατί δεν βρίσκω ένα σχόλιο της προκοπής. Θέλει πολύ αγάλι να φτάσω στo συλλογισμό σου. Αν... και όποτε ;-)))\nagriomeli 7 Αυγούστου 2014 - 8:36 π.μ.\nΤα δικα σου αγαλια,σαγαπακι\nειναι ψηλα στον ουρανο...\nκι εγω ακομα αναρωτιεμαι\nτι αρβυλακι να βαλω.\nΓια φτερα...ουτε λογος.\nΑς παιξω λοιπον με τις αγουριδες μου\nμπας και με πιασει φαγουρα στην πλατη\nKate'sCakeBox 6 Αυγούστου 2014 - 4:20 μ.μ.\nΔεν παραλόγισε τις αισθήσεις σου γιατί δεν ''κοιμήθηκες''ήσουν ξύπνια με τεντωμένες τις αισθήσεις..το τσίμπημα δεν ήταν τελικά ''επιφανειακό''..πέρασε ακόμα και στη φλέβα!!μου έλειψες melaki μου αγαπημένο!καλησπερολουλουδομελισενιο.\nagriomeli 7 Αυγούστου 2014 - 8:47 π.μ.\nΚι ομως,καλη μου Καιτουλα...\nηθελα τοσο πολυ ν'αφαιθω\nσ'εναν αιωνιο ληθαργο...\nΑνώνυμος 7 Αυγούστου 2014 - 9:29 π.μ.\nδεν ξέρω αν αυτό που νιώθω από αυτό το κείμενο είναι το σωστό, αλλά νομίζω ότι όλοι μας προσπαθούμε να κλείσουμε στιγμές που μας κάνουν να "υπάρχουμε" σε άλλη διάσταση, μέσα σε λέξεις και φράσεις που δεν περιγράφουν τα λόγια. αυτό το ΟΛΑ για λίγες μονό στιγμές ακόμα.. που τα τσιμπήματα μένουν τελικά για πάντα;\n(Χμ.. αυτό το πάντα ποτέ δεν μου άρεσε!)\nagriomeli 8 Αυγούστου 2014 - 9:56 π.μ.\n(δες το σαν ενα αρκουδακι ΠΑΝΤΑ.εται μονο ειναι αληθινο)\nΚαλημερα σειρηνα μας...\nΝικόλας Τσάρας 7 Αυγούστου 2014 - 9:51 π.μ.\nακριβώς κρατάς μνήμη πετάς το κεντρί\nκαι αγαλι αγαλι περνανε όλα\nagriomeli 8 Αυγούστου 2014 - 9:58 π.μ.\nΤο "περνανε ολα" με προβληματιζει.\nΣαν να προτρεχει η ζωη θαρρω.\nΣχεδον κοβει το νημα του τερματισμου.\nΚΑΘΕ ΜΕΡΑ....! 7 Αυγούστου 2014 - 2:53 μ.μ.\nΩραία το έκλεισες....!\nagriomeli 8 Αυγούστου 2014 - 9:59 π.μ.\nκι ακομα....χαωδες το βλεπω,ευχουλα μου....


Μαθηματικά + Λογοτεχνία : ΤΟ ΣΗΜΕΙΟ ΜΗΔΕΝ\n"Το μηδέν είναι μια απουσία βιωμένη σαν παρουσία", έλεγε ο αείμνηστος Ντενί Γκετζ, όταν υπέγραφε το βιβλίο του, "ΜΗΔΕΝ". Με λίγες μόνο λέξεις κατάφερνε να δώσει τη λειτουργία της έννοιας του μηδενός, ως συμβόλου, που το χρησιμοποιούμε, για να δηλώσουμε πως στη θέση που μπήκε το μηδέν - μια τρύπα δηλαδή - δεν θα μπει κάτι άλλο. Αυτό το κάτι άλλο, όποιο κι αν επρόκειτο να είναι, αναγκαστικά θα απουσιάσει από τη θέση που έχει καταλάβει το μηδέν.\nΜε άλλα λόγια, η παρουσία του μηδενός δηλώνει την απουσία του άλλου...\nΤόσο απλά και συνάμα τόσο σύνθετα και τόσο βαθιά φιλοσοφικά!\nΌπως ακριβώς είναι τα Μαθηματικά! :)\nΚαι το μηδέν, που παίζει κεντρικό ρόλο στα Μαθηματικά, είναι λιτό και ταυτόχρονα είναι δύσκολο και μυστήριο και ως αριθμός και ως έννοια και ως παρουσία και ως απουσία και γενικά με όλες του τις λειτουργίας, που -για να λέμε την αλήθεια- κάθε άλλο παρά λίγες είναι.\nΓι' αυτό άλλωστε πολύ συχνά γίνεται θέμα συζήτησης στο μάθημα των Μαθηματικών.\n"Ο παρονομαστής απαγορεύεται να γίνει ίσος με το μηδέν!" και "Άλφα επί μηδέν μηδέν" και "Άλφα στη μηδενική ένα" και "Άλφα πλην άλφα μηδέν" και άλλα πολλά, που σε κάποιους μπορεί να φαίνονται απλά, αλλά κατά βάθος δυσκολεύουν τα παιδιά. Ειδικά τα μικρά παιδιά, όπως οι μαθητές της Α' Γυμνασίου που σιγά σιγά εισάγονται αυτήν την περίοδο στην Άλγεβρα, μελετώντας την ευθεία των ρητών αριθμών.\n"Ξέρετε γιατί τους λέμε "ρητούς αριθμούς";", ρώτησα όταν κάναμε το πρώτο μάθημα του 7ου Κεφαλαίου. Στο ένα τμήμα απάντησε κάποιος αμέσως: "Επειδή μπορούμε να τους πούμε...".\nΚάπου θα το είχε ακούσει, σίγουρα. Στο άλλο τμήμα δεν απάντησε κανείς και ρώτησα αν μπορούν να σκεφτούν άλλες σχετικές λέξεις. Είπαν τον "ρήτορα", το "ρητό" και σιγά σιγά φτάσαμε και στην ετυμολογία της λέξης. Εκείνη τη στιγμή ακούστηκε η κελαρυστή φωνή της Ιωάννας, που είναι πάντα περίεργη και ρωτάει τα πάντα και με κάνει να μη θέλω να φύγω από την τάξη τους... :)\n"Και γιατί τους λέμε ρητούς; Υπάρχουν και άρρητοι;".\nΤι να απαντήσεις τώρα; Πώς δεν υπάρχουν!? Ή μήπως να πεις "Υπάρχουν, αλλά θα τους μάθετε του χρόνου..."; Είναι δυνατόν να αντέξουν τόσο φιλοπερίεργα και φιλομαθή πλασματάκια να περάσει ολόκληρη η χρονιά, για να λύσουν τις απορίες τους;\nΗ ερώτηση προφανώς και είναι ρητορική. Και η απάντηση που έδωσα είναι αναμενόμενη και προφανής. "Ναι, παιδιά! Υπάρχουν και άρρητοι, που κατοικούν κι αυτοί μαζί με τους ρητούς πάνω στην ευθεία των αριθμών...".\nΤα μάτια τους άνοιξαν διάπλατα, καθώς τα κεφάλια έγερναν μπροστά από έκπληξη, περιέργεια και μια ανεπαίσθητη δόση αμφιβολίας. "Πείτε μας έναν άρρητο αριθμό, κυρία!", ακούστηκε ξανά η φωνή της Ιωάννας! [Θωμά θα έπρεπε να το βαφτίσουν αυτό το κορίτσι. Πάντα ζητάει αποδείξεις! :)]\nΤι κρίμα που κάνουμε μόνο τέσσερις ώρες την εβδομάδα Μαθηματικά! Κι έχουμε να πούμε τόσα πολλά...Από την άλλη όμως πώς μπορώ να περιορίσω τη φαντασία και τις γνώσεις των μικρών μου μαθητών στους ορισμούς που δίνει το σχολικό βιβλίο; Οι περισσότερες έννοιες για λόγους πρακτικούς (;) παρουσιάζονται σαν συσκευασμένες μερίδες fast food.\nΚάτι τέτοιο μου θυμίζει ο ορισμός των ρητών αριθμών, που δίνεται στη σελίδα 115 του σχολικού:\nΡητοί αριθμοί είναι όλοι οι γνωστοί μας έως τώρα αριθμοί: φυσικοί, κλάσματα και δεκαδικοί, μαζί με τους αντίστοιχους αρνητικούς αριθμούς.\nΟ ορισμός αυτός, πιστεύω, θέλει πολλή συζήτηση για διάφορους λόγους, αλλά θα αναφέρω μόνο δύο. Πρώτον αναφέρει τους δεκαδικούς σαν διακριτούς αριθμούς και με τον τρόπο αυτό διαιωνίζει το πρόβλημα που κουβαλάνε οι μικροί (και οι μεγάλοι δυστυχώς) μαθητές από το Δημοτικό.\nΣτο Δημοτικό, κατά κοινή ομολογία, οι δεκαδικοί λειτουργούν κατά κάποιον τρόπο σα σανίδα σωτηρίας στο τρομακτικό πέλαγος των κλασμάτων! Αμέσως μόλις διδαχτούν οι δεκαδικοί, τα κλάσματα εκτοπίζονται, εξαφανίζονται... Αντικαθιστώνται παντού και πάντα από δεκαδικούς, χωρίς μάλιστα να ενοχλείται κανείς από το σφάλμα της αποκοπής. Με αυτόν τον τρόπο οι μικροί μαθητές συνδέονται συναισθηματικά με τους δεκαδικούς, τους οποίους θεωρούν φιλικούς και αρνούνται να τους δουν ως μια άλλη μορφή των κλασμάτων.\nΤο δεύτερο και εξίσου σημαντικό είναι ότι οι όροι, τα ονόματα, οι λέξεις που χρησιμοποιούμε στα σχολικά Μαθηματικά "επιβάλλονται"- κατά κόρον - χωρίς αιτιολόγηση, χωρίς καμία επεξήγηση και, πολύ συχνά, χωρίς μια υποτυπώδη έστω διασύνδεση με προηγούμενες και επόμενες έννοιες. Επομένως ζητάμε από τους μαθητές να θυμούνται, χωρίς να κατανοούν και να εκτελούν χωρίς να ... αμφισβητούν!\nΌταν όμως οι μαθητές που έχεις απέναντι είναι τύπου Ιωάννας είναι δύσκολο να λειτουργήσει αυτή η συγκεκριμένη πρακτική του "πίστευε και μη ερεύνα..."!\nΕυτυχώς, δηλαδή, που δεν λειτουργεί.\nΣε εκείνο το πρώτο μάθημα του 7ου Κεφαλαίου αφιέρωσα χρόνο, για να απαντήσω στις ερωτήσεις της Ιωάννας και των άλλων μαθητών. Αναγκάστηκα να αναφέρω τους άρρητους αριθμούς, δηλαδή αυτούς που σε αντίθεση με τους ρητούς δεν μπορούν με πεπερασμένο πλήθος λέξεων να ειπωθούν ή με πεπερασμένο πλήθος συμβόλων να παρασταθούν... [Το "πεπερασμένο" το χρησιμοποιώ στο μάθημα κι ας είναι μικρά τα παιδιά, το κατανοούν και το χρησιμοποιούν σωστά, μαθαίνοντας συγχρόνως και Ελληνικά]. Ανέφερα το παράδειγμα του λόγου του μήκους της διαγωνίου ενός τετραγώνου προς το μήκος της πλευράς του και όταν οι ερωτήσεις πύκνωσαν, τους έκλεισα το μάτι και τους είπα πως όλα αυτά τα όμορφα και άλλα τόσα κι ακόμα περισσότερα τους περιμένουν του χρόνου και του παραχρόνου και στο Λύκειο και πάει λέγοντας.\nΚι έβλεπα στο βλέμμα τους να αυξάνονται οι προσδοκίες και η λαχτάρα τους και οι επιθυμίες.\nΕίναι πολύ όμορφο το θέαμα των παιδιών, όταν είναι σε τέτοια κατάσταση.\nΚαι ελπιδοφόρο είναι και παρήγορο...\nΑπό εκείνο το πρώτο μάθημα πέρασαν μέρες. Κάθε μέρα κάτι ενδιαφέρον και ιδιαίτερο συμβαίνει στην τάξη, αλλά ο χρόνος τρέχει και λίγα προλαβαίνω να καταγράψω εδώ. 'Όμως όλα τα κρατώ. Τα συλλέγω και τα μελετώ και με τον τρόπο αυτό μαθαίνω πολλά από όσα λένε και κάνουν αυτά τα φοβερά τα παιδιά.\nΣτο χθεσινό μάθημα, για παράδειγμα, ενώ λύναμε τις ασκήσεις στη σελίδα 121 του σχολικού και είχα σχεδιάσει στον πίνακα την ευθεία των αριθμών, ρώτησα "Πόσο απέχει από την αρχή το -12;".\nΣηκώθηκαν αρκετά χέρια να απαντήσουν πως απέχει 12. Σωστά. Και προχωρήσαμε παρά κάτω. Τότε σηκώθηκε ένα χέρι και χωρίς να προλάβω να δώσω το λόγο, ακούστηκε η μαθήτρια πολύ αποφασισμένη να λέει: "Εγώ διαφωνώ!".\n"Σε τι διαφωνείς, Υρώ; Δεν απέχει 12;", ρώτησα εγώ.\n"Διαφωνώ που είπατε ότι απέχει από την αρχή, κυρία. Από το μηδέν απέχει, όχι από την αρχή". "Μάλιστα! Και δεν είναι το μηδέν η αρχή;", ρώτησα.\n"Όχι! Το μηδέν είναι η μέση του άξονα, δεν είναι στην αρχή!", επέμενε η Υρώ!\n(Υρώ, από το Αργυρώ)!\nΉταν τόσο τέλεια και τόσο σωστή η παρατήρηση της. Τόσο αποκαλυπτική για το τι βλέπει ένα παιδί...\nΑχ, να μην έχω στη διάθεσή μου όσο χρόνο χρειάζομαι, για να μιλήσω μαζί τους, να τα ρωτήσω ένα ένα τι βλέπουν εκεί που εγώ βλέπω την "αρχή μέτρησης" του άξονα των πραγματικών...\n"Η αρχή είναι θέμα ορισμού" είπα, προσπαθώντας να διαλέξω στα γρήγορα τι χρειάζεται να πω από όλα αυτά που είχαν πλημμυρίσει τη σκέψη μου για το "σημείο μηδέν".\nΑκόμη και τους Δίδυμους Πύργους θυμήθηκα...\nΑρκέστηκα να πως πως το "σημείο μηδέν" είναι το σημείο από το οποίο μετράμε τις αποστάσεις.\nΔηλαδή είναι το σημείο από το οποίο αρχίζουμε τη μέτρηση και όχι η αρχή ενός άξονα.\nΚαι οι πόλεις έχουν το "σημείο μηδέν" τους, για να μετράνε την απόστασή τους από άλλες πόλεις.\nΗ Θεσσαλονίκη έχει "σημείο μηδέν" την Πλατεία Δημοκρατίας... Η Αθήνα την Πλατεία Ομόνοιας.\nΤο μηδέν ως αριθμός, το μηδέν μια απουσία δηλωμένη ως παρουσία, το μηδέν ως θέση και ως αρχή μέτρησης αποστάσεων, γίνεται συχνά αφορμή για συζήτηση στην τάξη, αλλά κυρίως μας δίνει αφορμή για σκέψη και περισυλλογή...\nΑναρτήθηκε από Katerina Kalfopoulou στις 2/03/2016 08:28:00 μ.μ.\nAnna Gavriil 4 Φεβρουαρίου 2016 - 11:47 π.μ.\nΑγαπητή και αγαπημένη, Κατερίνα… Τι όμορφες σκέψεις και πάλι! Πόσο όμορφα περιγράφεις την πλούσια καθημερινότητά μας με τα παιδιά και κυρίως, με τα μικρά μικρά που κάνουν τη μετάβαση από την αριθμητική στην άλγεβρα. Οι απορίες τους, αλλά και ο τρόπος που διδάσκεις αναπόφευκτα αναδύουν τις έννοιες που θα συναντήσουν αργότερα οι μαθητές, για παράδειγμα τους άρρητους αριθμούς. Αλλά ακόμα και οι αρνητικοί αναδύονται πολύ πολύ νωρίτερα από την αρχή της χρονιάς (και γιατί να μην είναι αυτό επιθυμητό και διδακτικά αξιοποιήσιμο; Άλλωστε αυτές οι απορίες δεν οδηγούν και στην εξέλιξη των επιστημών;) Αναφορικά με το «μηδέν» και τον άξονα των πραγματικών αριθμών μία μαθήτρια μου είπε: «Κυρία, δηλαδή το μηδέν είναι το σύνορο ανάμεσα στον κόσμο των θετικών και των αρνητικών αριθμών!» Ενθουσιασμένη της είπα πόσο πολύ μου αρέσει η οπτική της και η λογοτεχνική διατύπωση της μαθηματικής της σκέψης. Τελειώνοντας, θα κλείσω με ένα ερώτημα σχετικά με το μηδέν, που είτε προκύπτει είτε το θέτω στους μαθητές μου (η διάκριση είναι δύσκολη, λόγω της αλληλεπίδρασης μας κατά τη διάρκεια του μαθήματος): «Το μηδέν είναι ζυγός;» Και πώς απαντάμε; Παίρνοντας παραδείγματα από τη καθημερινή ζωή ή μέσα στο μαθηματικό πλαίσιο; Ποια προσέγγιση είναι πιο κατανοητή για τα παιδιά και μήπως είναι μία καλή αφορμή για να καταλάβουν ότι το σύστημα των μαθηματικών δεν χρειάζεται να ερμηνεύεται μόνο με παραδείγματα από την καθημερινότητα (χωρίζω σε ζευγάρια), αλλά μέσα στα μαθηματικά (το ένα είναι περιττός, το μηδέν ζυγός)\nΚατερίνα, σ’ ευχαριστώ για το βήμα…\nKaterina Kalfopoulou 4 Φεβρουαρίου 2016 - 2:51 μ.μ.\nΕγώ σε ευχαριστώ για τα όσα ενδιαφέροντα γράφεις.\nΕίναι πολύ όμορφο να μοιραζόμαστε σκέψεις, ιδέες και εμπειρίες...\nΒοηθάει στο να ξεπερνάμε ευκολότερα κάποια εμπόδια, να πετυχαίνουμε γρηγορότερα κάποιους στόχους και, κυρίως αυτό, να νιώθουμε ότι είμαστε ομάδα! :)\nKaterina Kalfopoulou 4 Φεβρουαρίου 2016 - 4:43 μ.μ.\nΓια λόγους αρχείου, μεταφέρω σχόλια φίλων από το fb εδώ\nκαι συγχρόνως ευχαριστώ όλους τους συναδέλφους για τα καλά και εμψυχωτικά τους λόγια. :)\nHaralampos Passalis: Πολύ ενδιαφέρον κείμενο από πολλές απόψεις. Δέχεσαι επισκέπτες-ακροατές στις τάξεις σου;\nThomas Papadopoulos Πολύ καλό!!!\nΚάποια στιγμή να τα συγκεντρώσεις σε βιβλίο. Θα είναι χρήσιμο - εκτός από ευχάριστο - ανάγνωσμα για τους νέους δασκάλους μαθηματικών.\nΑλλά οι έννοιες είναι πολύ δύσκολες για παιδιά (και όχι μόνο) Κατερίνα. Δεν ξέρω, ειληκρινά δεν ξέρω, αν τα λέμε σωστά. Αν όμως καταγράψεις συζητήσεις που γίνονται μέσα στην τάξη τότε αυτό κι αν είναι "υλικό" για προβληματισμό. Κρατάω τον αναστεναγμό σου ως ελπίδα:\n"Αχ, να μην έχω στη διάθεσή μου όσο χρόνο χρειάζομαι, για να μιλήσω μαζί τους, να τα ρωτήσω ένα ένα τι βλέπουν εκεί που εγώ βλέπω την "αρχή μέτρησης" του άξονα των πραγματικών..."\nΑνδρέας Λύκος Σ' ευχαριστώ για την ιδιαίτερη οπτική σου στη διδασκαλία των Μαθηματικών. Αποτελεί (και) για μένα πηγή έμπνευσης. Δίνεις τέτοιες (και τόσες) διαστάσεις στα μαθήματά σου, Κατερίνα, που σε λίγο θα θέλω να διδάξω σε γυμνάσιο (χαχα).\nVasilis E Stefanidis Το ιστολόγιό σου ,όπως και πάλι το αποδεικνύεις με την καινούρια σου ανάρτηση, θα έπρεπε να λέγεται και " η φωνή των μαθηματικών". Ευχαριστώ για όσα γράφεις-αισθάνεσαι - αναλύεις- σκέφτεσαι-επιδιώκεις ως μια από εμάς και το σπουδαιότερο σα να τα γράψαμε εμείς (ελπίζω να μην είναι ιεροσυλία) εκφράζοντάς μας έχουσα το δώρο της λογοτεχνικής αλλά και της άμεσης -αληθινής γραφής.\nTsamourikat Tsamourikat Κατερινα ειναι ενα πολυ ωραιο κειμενο για το τρομερο και επικινδυνο ´ μηδεν ´εμπνευσμενο απο παιδια Γυμνασιου!!! που τολμουν να παιρνουν θεση αλλα και να αμφισβητουν τον τροπο που τους διδασκουμε τα μαθηματικα...Για το τελευταιο ομως νομιζω οτι εσυ εισαι η εμπνευση που τους οδηγει σε αυτη τη τοσο δημιουργικη αμφισβητηση.... Τυχερες και οι δυο πλευρες της αιθουσας!!!!


Revision for “Κούβα, Σημαία” created on 21 Ιανουαρίου, 2014 @ 11:46:48\nΗ Δημοκρατία της Κούβας είναι νησιωτικό κράτος της Καραϊβικής που αποτελείται από το μεγαλύτερο στις Μεγάλες Αντίλες, την Ίσλα δε λα Χουβεντούδ, καθώς και μικρότερα νησιά. Βρίσκεται στη βόρεια Καραϊβική, ανάμεσα στην Καραϊβική Θάλασσα, τον Κόλπο του Μεξικού και τον Ατλαντικό Ωκεανό. Πρωτεύουσα είναι η Αβάνα, νόμισμα πέσο Κούβας και επίσημη γλώσσα η ισπανική. Οι ρίζες της σημαίας χρονολογούνται από το 1849, όταν αρχίζουν να εμφανίζονται διάφορα κινήματα για ανεξαρτησία από την Ισπανία, κυρίως ανάμεσα σε Κουβανούς εξόριστους στις Ηνωμένες Πολιτείες. Περισσότερα...\n21 Ιανουαρίου, 2014 @ 11:46:48 iservices


"Συνηθισμένοι" Πατέρες - Μικροί Μεγάλοι\nΌλα όσα ψάχνουν οι γονείς\nΓονείςΓράφουν οι γονείς\nΕιδικοίΣυμβουλεύουν οι ειδικοί\nΠροτάσεις/ΚριτικέςΕίδαμε, διαβάσαμε, δοκιμάσαμε\nΕνδιαφέρονταΒίντεο, Φωτογραφία, viral\nΌμορφο σπίτιΙδέες, συμβουλές, DIY\nΑυτή την φωτογραφία την τράβηξα μία Κυριακή πριν 2 μήνες στον Εθνικό Κήπο.\nΑπό την στάση του σώματος του κοριτσιού αλλά και από το λοξό βλέμμα του αγοριού, μπορεί κάποιος να συμπεράνει ότι αυτός ο πατέρας δεν κάνει μια συνηθισμένη κυριακάτικη βόλτα με το παιδί του, όπως κάνουμε όλοι εμείς οι υπόλοιποι πατεράδες.\nΔεν είναι μόνο τα βλέμματα.\nΕίναι οι διαφορετικές φωνές.\nΔε θα φωνάξει έλα πίσω.\nΔε θα βάλει τις φωνές «Να προσέχεις» από το παγκάκι που κάθισε να ξαποστάσει ενώ το παιδί του σκαρφαλώνει σε κάποιο παιχνίδι.\nΤο δικό του παιδί μπορεί και να μην έχει παραπονεθεί ποτέ ότι η νέα του φίλη στο πάρκο την έσπρωξε στην τσουλήθρα ή της πήρε το φτυαράκι.\nΔεν ξέρω αν αυτός ο πατέρας μπορεί να τσαντιζεται με όλα αυτά τα βλέμματα που βλέπει γύρω του.\nΔεν ξέρω και ίσως δεν μπορώ να αντιληφθώ καν τι αισθήματα μπορεί να τον γεμίζει μία συνηθισμένη Κυριακάτικη βόλτα.\nΩς πατέρας κι εγώ, θέλω να πιστεύω ότι θα έχει ήδη κάνει τα πάντα για την κόρη του, ενώ αυτός μπορεί να νιώθει ότι δεν έχει κάνει παρά ελάχιστα.\nΈχει αλλάξει η ζωή του.\nΌπως άλλαξε η ζωή καθενός από εμάς που γίναμε πατέρες. Συνηθισμένοι πατέρες.\nΑυτός ο Πατέρας όμως δεν είναι ένας συνηθισμένος πατέρας.\nΚαι μπορεί προβάλλοντας την εικόνα του να νιώσουμε όλοι εμείς οι «συνηθισμένοι» πατέρες, πόσο υπέροχη, πόσο όμορφη, πόση ευτυχία μπορεί να κρύβει η ρουτίνα ενός συνηθισμένου πατέρα και πόσο μικρά είναι τελικά τα προβλήματα σημαντικά ή μη που κρύβει ο καθένας από εμάς, που κρύβονται στην ρουτίνα ενός «συνηθισμένου» πατέρα.\nΑλλά αυτά τα προβλήματα, αυτή η συνειδητοποίησή τους, η καθημερινή προσπάθεια να τα λύσουμε, να κάνουμε όσο πιο ευτυχισμένα και εφοδιασμένα τα παιδιά μας, με ότι όρο και ότι ιδανικό έχουμε αυθαίρετα όλοι μας ορίσει, είναι που κάνει τον καθένα από εμάς κάτι παραπάνω από «συνηθισμένο».\nΟ καθένας μας προσαρμόζεται στα προβλήματά του. Ο καθένας μας φοβάται τις αρνητικές αλλαγές. Την κακιά στιγμή.\nΚαι είναι απόλυτα φυσιολογικό. Απόλυτα συνηθισμένο.\nΕίναι αυτή η άγρια ομορφιά της Πατρότητας.\nΕίναι αυτή η άγρια ομορφιά της ζωής.\nΤης ζωής που πλέον απολαμβάνουμε μαζί με τα παιδιά μας.\nΣτην αγκαλιά τους.\nΣτο χαμογελό τους.\nή απλά χέρι με χέρι…\n… όπως αυτός ο Πατέρας.\nένας συνηθισμένος πατέρας δύο αγοριών.\nCategory: ΓονείςΑφήστε ένα σχόλιο\nTags: fathersdayγιορτή του πατέραπατέραςπροσωπικές σκέψεις\nPreviousPrevious post:DIY: Χρωματιστά βαζάκια για το γραφείο σαςNextNext post:Κάρτα για τον «καλύτερο μπαμπά του κόσμου» για τη γιορτή του πατέρα\n100 τρόποι να είστε ευγενικοί στο παιδί σας\nΟ Χριστός ξανασταυρώνεται.\n7 Απριλίου 2017\n#Να_σέβεστε τις επόμενες γενιές!\nΤα τείχη της Κωνσταντινούπολης και μια εκπαιδευτική ιδέα!\nΕσύ πόσους φίλους έκανες σήμερα;\n2 Ιανουαρίου 2017\nΗ διεύθυνση email δεν θα δημοσιευτεί. Τα πεδία με * είναι υποχρεωτικά.\nΌνομα * Email * Website\nCopyright 2016 | mikroimegaloi.gr\nΗ ιστοσελίδα μας χρησιμοποιεί cookies έτσι ώστε να μπορούμε να παρέχουμε καλύτερες υπηρεσίες.OkΠερισσότερα